Dadah Dan Peperangan

Dadah
dan peperangan tidak boleh dipisahkan bak irama dan lagu. Dalam sesetengah
tamadun atau organisasi, selain digunakan untuk tujuan perubatan, ada juga yang
digunakan untuk menambah keberanian pahlawan atau tentera bila melawan pihak
musuh. Mungkin ada yang mengatakan ia satu pembohongan tetapi ia digunakan
ramai pihak dari Yunani hinggalah pengganas Daish yang mencetuskan situasi
kacau-bilau di Timur Tengah.

Dadah dan dunia purba

Keberanian
merupakan antara ciri penting seorang perwira dan bagi setiap tamadun dari
timur dan barat, pahlawan sebegini menjadi kebanggaan masyarakat ketika itu.
Maharaja-maharaja Parsi misalnya memperkenalkan diri mereka sebagai pemerintah
yang adil dan berani. Sementara di China pula, Mengzi menerapkan falsafah
keberanian seharusnya menjadi sebahagian daripada tujuan utama kehidupan.
Keberanian dan kekuatan sebegini berpunca daripada diberi kurniaan Tuhan atau
mempunyai asal-usul kayangan seperti kes Hercules dan Achilles.

Ada
juga yang bergantung kepada herba atau dadah tertentu bagi membolehkan mereka
menjadi pahlawan yang disegani. Dalam kisah Odyssey yang menampilkan Odysseus,
pada satu ketika mereka tiba di satu kawasan yang dikenali sebagai ‘tanah si
pemakan bunga teratai’, satu wilayah yang dihuni penduduknya yang menghasilkan
makanan dari bunga berkenaan. Apabila peninjau-peninjau Odysseus merasa sedikit
‘madu’ yang dihasilkan mereka, mereka merasa tidak bermaya dan khayal sehingga
tidak mahu pulang ke kem mereka. Sebarang fikiran untuk kembali ke tanah air
hilang sepenuhnya selepas mereka merasa makanan yang dihasilkan penduduk
wilayah berkenaan.

Ubat
atau dadah sebegini bukanlah asing bagi penduduk di sebelah timur lebih-lebih
lagi untuk jenis tanaman yang mempunyai khasiat tertentu. Pokok kayu manis
misalnya diminati oleh tamadun China, Parsi dan Mediterranean Timur kerana
mempunyai khasiat merawat penyakit seperti sakit perut, sakit kepala dan
penyakit jantung. Bahkan, pakar perubatan Yunani terkenal Dioscorides memberi
preskripsi kayu manis kepada wanita yang mengalami masalah kitaran haid.
Sementara satu buku farmasi dari Sepanyol mendedahkan minyak buah pala boleh
merawat muntah-muntah dan cirit-birit manakala minyak buah pelaga pula
melegakan usus dan membantu mengurangkan kentut. Semasa era pemerintahan
Charlemagne, baginda mengarahkan rakyat memetik bunga mallow (sejenis tumbuhan
liar di mana batang dan daunnya berbulu) kerana mempunyai khasiat merawat luka
peperangan yang dialami tentera.

Selain
sebagai penawar penyakit, orang-orang terdahulu juga tahu bagaimana hendak
merangsang diri mereka terutama di ranjang. Satu catatan Arab menceritakan
individu yang mengalami masalah saiz alat sulit perlu menyapu campuran madu dan
halia pada bahagian alat sulit mereka. Tambah catatan tersebut, campuran
tersebut mampu memberi kesan hebat kepada pasangan suami isteri dan sekaligus
mengembalikan keharmonian rumahtangga yang terganggu akibat masalah ini.

Sementara
kitab Veda pula menceritakan khasiat kanabis atau ganja sebagai sumber
kegembiraan, penghapus kerisauan dan pemberi kegembiraan sehinggakan penjaga
tanaman itu tidak mahu berjauhan dari tanaman mereka. Sumber-sumber China tidak
mendedahkan kesan kanabis/ganja sehinggalah teks yang ditulis Pen Tsao Ching yang
mendedahkan sekiranya ia diambil secara berlebihan, ia akan mengakibatkan
halusinasi. Jika ia diambil secara jangka panjang, si pengambil boleh berhubung
dengan roh-roh dan merasa dirinya tidak terbeban. Peranannya sebagai intoksikan
sudah diketahui sejauh India, Parsi dan Timur Tengah sehinggakan ada yang
menasihatkan supaya ia tidak diambil secara berlebihan dan jangka masa panjang.

Tetapi
ada yang memilih untuk tidak mengendahkan lebih-lebih lagi bila direkrut oleh
Hassan as-Sabah, seorang pendukung Syiah Ismailiyah dan pengasas kumpulan
Hashashin. Menurut pengembara-pengembara dari Venice, beliau dikatakan
menggunakan ganja dan perempuan untuk mengumpan mana-mana individu yang mudah
termakan menyertai organisasinya Sebagai tukaran kepada dua perkara berkenaan,
mereka menjadi pembunuh atau pengacau kepada mana-mana organisasi di Timur
Tengah ketika itu sama ada Dinasti Ayubiyah yang diperintah Salahuddin al-Ayubi
atau tentera Salib. Tetapi itu tidak bermakna pula ia menyumbang kepada punca
kejayaan mereka dalam sesetengah operasi pembunuhan atau sabotaj.

Dadah
sebegini hanyalah ganjaran bagi setiap kejayaan yang diraih dan percayalah,
jika Hashashin cuba mengambilnya semasa beroperasi, mereka tidak akan mampu
menjayakannya. Mungkin atas sebab itu juga, pada abad ke-14, seorang pemerintah
Syria mengarahkan semua pokok ganja dimusnahkan. Jika ada yang masih mengambil
hashish semasa operasi pembanterasan ganja dilakukan, gigi hadapan mereka akan
dicabut sebagai amaran kepada sesiapa yang masih melakukannya. Ini kerana
baginda merasakan ganja menyebabkan orangnya tidak berkemampuan untuk melawan
lebih-lebih lagi bila wilayahnya diserang pihak musuh.

Dadah dan peperangan moden

Pada
abad ke-19, perdagangan membabitkan dadah masih lagi dibenarkan dan salah satu
tempat yang menjadi tumpuan eksport Britain ketika itu ialah candu. Dan apa
yang dibimbangkan ramai sejak beribu-ribu tahun lalu berkenaan ganja menjadi
kenyataan di China. Terima kasih kepada lambakan candu di pasaran, China yang
merupakan antara kuasa ekonomi dunia ketika itu terjejas teruk akibat lambakan
candu di pasaran dan mengakibatkan 4.12 juta penduduknya menjadi penagih. Isu
sebegini yang akhirnya mencetuskan siri Perang Opium antara China dengan
kuasa-kuasa Barat dan secara tidak langsung, benih permulaan kepada kejatuhan
Dinasti Manchu.

Jika
dadah mampu memusnahkan negara dalam konteks perang ekonomi, lihat pula dari
konteks peperangan moden. Pada Perang Dunia Kedua, kita menyaksikan jentera
perang Nazi melancarkan kempen perang kilat mereka pada tahun 1939 dan 1940
sehingga mampu menguasai sebahagian besar benua Eropah dari Oslo hingga ke
Paris. Kempen Blitzkrieg mereka ini dijana oleh sejenis dadah yang dipanggil
pervitin. Pervitin dihasilkan oleh syarikat farmasi Temmler dalam skala perindustrian
yang besar menjadi kegilaan ramai di Jerman tanpa mengira sama ada orang awam
atau tentera Wehrmacht. Penggunaan pervitin ini seolah-olah mengesahkan teori
Ubermen yang diagung-agungkan rejim Nazi Jerman yang melihat orang Jerman
sebagai orang Aryan atau bangsa super.

Pervitin
menjadikan tentera di perbatasan seperti Superman dan mampu melakukan perkara
yang dianggap mustahil seperti penawanan Kubu Eben Emael pada Mei 1940. Apa
yang menjadikan peristiwa ini luar biasa ialah kemampuan tentera Wehrmacht
seramai lebih 400 orang menawan kubu yang dikawal lebih seribu orang dalam
tempoh kurang daripada 24 jam. Kejayaan ini membentuk imej tentera Wehrmacht
sebagai jentera perang yang harus dihormati dan digeruni. Pervitin dikatakan
menambah kesedaran tentera, mampu berfungsi dalam keadaan kurang tidur, sebagai
perangsang prestasi dan menambah konsentrasi mereka di perbatasan.

Satu
kajian yang dibentangkan oleh penulis Jerman Norman Ohler mendedahkan pervitin
membantu tentera yang berjuang di Medan Timur. Bila mereka tidak diberi dos
pervitin, moral tentera amat lemah kerana dibantai suhu sejuk sebanyak -30
darjah Celsius dan tentangan sengit tentera Soviet. Bila mereka diberi
pervitin, ia menambah keyakinan, kesedaran dan moral mereka. Pervitin juga
menjadi kegilaan kepimpinan tertinggi Nazi Jerman terutama dalam kalangan pihak
tentera. Field Marshal Erwin Rommel misalnya sentiasa mengambil pervitin
sehingga menggelarnya roti harian. Pada tahun 1944 dan 1945, Nazi Jerman turut
menghasilkan dadah D-IX, satu gabungan koktel kokain, morfin dan pervitin untuk
kegunaan tentera mereka. Dadah sebegini diuji pada tahanan-tahanan kem di
Sachenhausen di mana mereka dipaksa berjalan di atas satu laluan khas yang
direka bukan saja untuk menguji kasut baru pihak tentera tetapi menguji
keberkesanan D-IX di luar makmal.

Namun,
bukan Nazi Jerman saja yang menggunakan dadah untuk kegunaan tentera mereka.
Jepun pula menggunakan amphetamina untuk kegunaan tentera mereka semasa kempen
Pasifik dalam WWII. Sementara Britain atau lebih tepat Jeneral Bernard
Montgomery membekalkan tenteranya dengan Benzedrine sebelum Pertempuran El
Alamein menentang Rommel dan unit Afrika Korpnya. Apa yang digunakan oleh unit
Montgomery merupakan sebahagian daripada program sama yang membekalkan 72 juta
Benzedrine kepada tentera British yang bertempur semasa WWII.

Jika
ada merasakan kegilaan sebegini berakhir pasca-WWII, anda salah. Selepas
perang, percayalah kuasa-kuasa besar sentiasa akan menguji dadah perangsang
untuk kegunaan tentera mereka sendiri dari tahun 1950-an hingga sekarang.
Misalnya, Tentera Udara Amerika Syarikat (USAF) membekalkan varian amphetamina
yang dipanggil dextroamphetamina kepada juruterbang-juruterbang mereka yang
akan menjalani misi dengan durasi panjang. Dadah yang dibekalkan USAF ini
bertujuan menjadikan mereka lebih awas semasa berada di udara dan mengurangkan
keletihan. Ia turut digunakan semasa Perang Teluk di mana 65% daripadanya
melaporkan ia amat berguna atau penting kepada misi mereka.

Tetapi
semua ini ada harganya. Ada satu insiden di kem latihan Tarnak Farms,
Afghanistan pada tahun 2002 yang mengorbankan empat tentera Kanada dan lapan
lagi cedera. Insiden ini berlaku disebabkan kesilapan seorang juruterbang USAF
yang tersalah tembak ketika di bawah pengaruh Dexedrine. Dan ada satu insiden
di mana dua tentera Amerika mati selepas diberi dimetilamina, sejenis dadah
perangsang prestasi yang diharamkan oleh Agensi Anti-Dadah Dunia (WADA).

Pihak
Amerika tidak keseorangan dalam bab ini. Daish juga tidak teragak-agak
menggunakan Captagon dan membekalkannya kepada pejuang-pejuang mereka untuk
membantu mereka merasa senang, menambah tenaga dan meningkatkan kesedaran.
Secara tidak langsung, keganasan yang berlaku di Syria terutama semasa Perang
Saudara Syria yang berlaku pada tahun 2014 berpunca daripada penyalahgunaan
dadah yang berleluasa ketika itu membabitkan bukan saja pihak Daish tetapi juga
pihak pemberontak.

SUMBER

1.
Frankopan, Peter. (2016). Aeon.co. War, on drugs. https://aeon.co/essays/berserkers-and-jihadis-alike-have-used-drugs-to-help-wage-war

2.
Joe, Robert dan Willis, Sam. (2016). Nazi World War Weird. Episod 3: Hitler’s
Meth Heads. https://www.dailymotion.com/video/x56mw17


Apa Bezanya Israel Dan Zimbabwe?

Sesiapa yang lahir ketika 1980-an mungkin terlepas pandang betapa kerdilnya Israel di pentas dunia. Kemana-mana sahaja Israel pergi, mereka ditertawakan dan diperlekehkan. Sebuah negara yang baru merdeka memerlukan sahabat-sahabat untuk mengukuhkan kedudukan. Dan Israel membuat permulaan yang buruk dengan konflik bersama jiran-jiran kaya. Mereka berpaling kepada Amerika Selatan. Namun delegasi mereka hanya dapat menawarkan barangan remeh seperti buah-buahan dan gigi palsu.

Itulah Israel ketika dahulu. Tetapi pada hari ini, kisah lain pula bermain di akhbar. Tetapi pencapaian mereka tidak berlaku sekelip mata, jauh sekali kerana dana-dana yang disalurkan oleh Amerika Syarikat. Hakikatnya, Amerika Syarikat menyalurkan banyak dana di negara-negara lain. Jauh sekali mereka berkembang menjadi Israel. Pada 1984, ekonomi Israel layak disekutukan dengan Zimbabwe kini. Selepas Perang Ramadhan (Yom Kippur) pada 1973, kerajaan Israel bertindak untuk tingkatkan perbelanjaan.

Tetapi petadbiran Golda Meir dan Yitzhak Rabin bocor akibat ketirisan. Bank Negara Israel mencetak wang tanpa kawalan. Apa yang berlaku adalah inflasi yang menggila, dengan kos sara hidup melambung ke tahap negara-negara Afrika moden. Bila keyakinan dalam ekonomi lenyap, para pelabur mula melarikan diri. Dan status Israel yang mempunyai hutang luar negara dijadikan tanda tanya.

Berbeza bukan dengan keadaan sekarang?

Tahun 1985 adalah “turning point” yang menjaminkan kedudukan Israel pada hari ini. Kehebatan dari segi ketenteraan bermula daripada buah fikiran Yizhak Modai dan Michael Bruno. Gandingan mereka menghasilkan program yang berjaya menurunkan inflasi besar Israel. Pada asalnya, inflasi yang dianggarkan akan mencecah 1000% berjaya diturunkan pada 20% dalam masa dua tahun. Parlimen Knesset meluluskan rang undang-undang yang memotongkan perbelanjaan kerajaan (sekaligus mengimbangkan defisit kepada kutipan).

Percetakan wang pula dihadkan, dan akibatnya, matawang Shekel susut nilai. Dengan kesatuan-kesatuan buruh yang ada, Israel menggerakkan kearah kapitalisme, sambil mementingkan nasionalisme. Disiplin dalam kalangan rakyat dikukuhkan dengan program ketenteraan. Seketika ramai yang berusia 19 tahun di serata dunia selesa di rumah, anak-anak muda Israel diletakkan di medan perang dengan apa-apa jua kerja pun. Sebab itulah ada dalam kalangan ahli politik Israel telah merasai kehilangan adik-beradik. Contohnya, Benjamin Netanyahu sendiri kehilangan abangnya dalam misi di Uganda.

Lima tahun selepas Program Kestabilan Ekonomi Israel, berlaku satu kejadian yang ibaratkan rezeki. Kemusnahan blok komunisme sekitar 1990-an menyaksikan perpindahan besar-besaran para Yahudi daripada Kesatuan Soviet. Dinafikan Amerika Syarikat, mereka memilih Israel. Dan dalam masa tujuh tahun, seramai 710,000 imigran membeli rumah dengan simpanan negara asal. 60% daripada bilangan ini mempunyai pendidikan tinggi pula. Mereka kemudian mencari dan membina peluang pekerjaan, yang membantu kerajaan dari segi cukai dan sokongan perniagaan tempatan dan pasaraya besar.

Maka datangnya jurutera, pengurus, profesor – mereka memenuhi prasyarat kejayaan iaitu bangsa yang diciptakan untuk pergaulan. Hasilnya, Israel mendapat keuntungan anggota dan otak. Seketika kematian Kristian dikatakan punca Barat merudum, Israel berpegang teguh kepada agama. Apa yang berlaku sebenarnya tidak begitu jauh dengan apa yang cuba dilakukan Islam. Namun Israel juga mempunyai kelemahan, apabila negara tersebut berkabilah dengan bangsa.

Israel sangat terdesak untuk memastikan Yahudi kekal sebagai majoriti. Sebab itulah mereka tidak mampu mengambil Tebing Barat dan Semenanjung Gaza tanpa merancakkan program-program perumahan haram. Namun, kadar kesuburan wanita-wanita Arab meskipun ditekan ekonomi terbukti berjaya menangkis usaha mereka. Pada awal 2000-an, jurang antara kadar kelahiran Arab dan Yahudi sangat jauh. Namun, atas insentif-insentif diskriminasi Israel, ibu-ibu Yahudi bertambah lebih-lebih lagi apabila kerajaan Israel menganggap perkahwinan campur ibaratkan pengkhianatan kepada negara.


10 Kekejaman Tentera Jepun Ketika WWII

Seperti rejim Nazi Jerman, tentera diraja Jepun (Imperial Japan) turut melakukan banyak jenayah perang ke atas orang tempatan semasa Perang Dunia Kedua (WWII). Dan seperti Tribunal Jenayah Perang Nuremberg, tribunal sama di Tokyo membicarakan ramai tokoh dan jeneral terlibat termasuk bekas Perdana Menteri, Hideki Tojo. Kebanyakan mereka didapati bersalah atas tuduhan jenayah perang dan jenayah kemanusiaan dan menerima hukuman setimpal iaitu hukuman mati. Walau bagaimanapun, terima kasih kepada penyebaran mitos jenayah perang Jepun tidaklah seteruk rejim Nazi oleh pihak Amerika Syarikat dan keengganan kelompok konservatif mengakui kesilapan rejim terdahulu, masih ramai enggan menerimanya dan menganggap ia satu penipuan. Namun tiada siapa boleh menafikannya menerusi pendedahan beberapa jenayah kejam mereka semasa WWII.

1. PEMBUNUHAN BERAMAI-RAMAI PARIT SULONG

Bagi pembaca The Patriots, saya pasti anda sudah maklum berkenaan kisah ini kerana ia pernah disiarkan dalam laman sesawang kami. Secara ringkas, pada Januari 1942, semasa Pertempuran Muar berkecamuk, ahli-ahli Divisyen Kelapan Australia dan Briged Infantri India Ke-45 semakin berkurangan dan terpaksa berundur. Namun, tatkala mereka tiba di jambatan Parit Sulong, mereka dikepung oleh tentera Jepun di mana mereka mempunyai kekuatan dari segi bilangan tentera dan bekalan. Selepas kedua-dua pihak bertempur sengit selama dua hari, Divisyen Kelapan dan Briged Infantri Ke-45 kehabisan bekalan makanan dan peluru.

Anggota yang terselamat melarikan diri dan berkumpul semula di kawasan yang masih dikawal pihak Bersekutu. Sementara 150 tentera Australia dan India yang cedera tiada pilihan melainkan menyerah diri dan mengharap belas pihak musuh. Berdasarkan rekod, 300 tentera Bersekutu ditawan di situ. Banyak laporan timbul berkenaan layanan kejam tentera Jepun terhadap tawanan mereka. Ada tawanan dipukul dengan buntut senapang dan dicucuh dengan puntung rokok. Dari situ mereka diikat dengan dawai, diletakkan atas jambatan dan salah seorang daripada tawanan ini dibunuh untuk dijadikan sebagai pemberat untuk melemaskan rakan-rakan tawanan. Punca jenayah kejam ini berlaku berikutan tindakan pihak Bersekutu menyerang hendap kedudukan mereka di Jambatan Gemencheh, Negeri Sembilan yang mengorbankan ramai askar negara Matahari Terbit itu.

Jika pihak Jepun menyangka tiada saksi pada jenayah sadis ini, mereka silap. Dua bekas tentera Australia, Russell Braddon dan Leftenan Ben Hackney terselamat dan memberi keterangan berkenaan jenayah tersebut di mahkamah tentera Australia. Berikutan itu, bekas Komander Pengawal Diraja, Leftenan Jeneral Takuma Nishimura dipindahkan dari penjara Singapura ke Australia untuk dibicarakan atas jenayah tersebut. Nishimura yang didapati bersalah oleh pihak Britain berikutan penglibatannya dalam pembunuhan beramai-ramai Sook Ching, didapati bersalah atas kesalahan sama berkenaan jenayah di Parit Sulong dan dihukum gantung pada 11 Jun 1951.

2. INSIDEN SHINYO MARU

Pada 7 September 1944, sebuah kapal tentera Jepun bernama SS Shinyo Maru ditenggelamkan oleh kapal selam Amerika Syarikat, USS Paddle. Satu fakta yang diketahui krew kapal selam ini ialah ketika mereka melepaskan torpedo ke atas Shinyo Maru dan kapal-kapal pengiringnya, kapal itu membawa 750 tawanan perang ke Manila. Kehidupan di kapal-kapal seperti Shinyo Maru boleh disifatkan seperti neraka kerana keadaannya yang kotor dan layanan kejam anak kapal terhadap tawanan-tawanan perang.

Pada tarikh tersebut, apabila USS Paddle melepaskan empat torpedo tepat ke arah Shinyo Maru, kapal tersebut mula tenggelam. Anak-anak kapal yang panik diarah oleh komander yang membawa tawanan ini untuk membunuh kesemua tawanan tersebut. Sebahagian berjaya melepaskan diri dan terujun ke dalam laut tetapi mereka ditembak oleh pesawat-pesawat penyelamat Jepun yang datang menyelamatkan anak-anak kapal Jepun. Daripada 750 tawanan perang, 668 daripadanya dihukum bunuh sementara 82 berjaya melepaskan diri.

3. KEM TAWANAN PERANG SANDAKAN

Pembaca The Patriots pasti mengenali kisah ini kerana ia pernah dikongsikan oleh saudari Haslina Bujang tidak lama dahulu. Sandakan Death March merujuk kepada siri perarakan tentera yang dipaksa berjalan yang berlaku pada tahun 1945. Dan seperti di Jerman, tawanan-tawanan ini akan dipaksa berjalan sehingga mati. Bezanya, di Jerman, ini membabitkan tawanan-tawanan perang dan mangsa kekejaman rejim Nazi seperti orang Yahudi dan orang Gipsi. Di Sandakan pula, ini membabitkan tawanan-tawanan perang Australia dan Great Britain.

Pada awalnya, tawanan-tawanan ini dipaksa membina landasan kapal terbang bersebelahan kem. Mereka akan dipukul dan tidak diberi makanan dan rawatan perubatan. Kemudian apabila perang tidak lagi memihak kepada Jepun, perarakan ini ialah satu bentuk penyeksaan di mana motif pihak Jepun ialah menyeksa, melemahkan moral mereka dan akhir sekali, membunuh tawanan-tawanan ini. Berdasarkan statistik, 2,345 tawanan perang mati akibat keletihan, kelaparan dan kehausan. Mana-mana tawanan yang tertinggal akan dihukum bunuh atau dibiarkan mati.

Hanya enam tawanan berjaya melepaskan diri dari penyeksaan ini dan empat daripada mereka memberi keterangan kepada tribunal jenayah perang di Tokyo dan Rabaul. Komander asal kem, Kapten Hoshijima Susumi bersama penggantinya, Kapten Takakuwa Takuo dan timbalannya, Kapten Watanabe Genzo didapati bersalah dan digantung atau ditembak sampai mati pada 16 Mac dan 6 April 1946.

4. PEMBERONTAKAN JESSELTON

Pada tahun 1943, penduduk tempatan di Jesselton (Kota Kinabalu), Sabah melancarkan pemberontakan ke atas tentera Jepun. Pemberontakan ini diketuai pasukan gerila yang dianggotai masyarakat Suluk dan Cina. Pihak pemberontak hanya bersenjatakan lembing dan parang serta kekurangan senjata api. Tetapi ini tidak menghalang mereka bangkit menentang tirai negara Matahari Terbit.

Pihak Jepun mudah mematahkan pemberontakan ini dan sebagai tindak balas, mereka melancarkan pembunuhan beramai-ramai ke atas masyarakat Suluk. Kempen ini digerakkan oleh versi Gestapo Jepun, Kempeitai di mana mereka membunuh ramai orang Suluk dan memburu saki-baki gerila Cina. Mereka memenggal dan menikam ramai orang Suluk dengan bayonet sehingga mengakibatkan populasi orang Suluk jatuh mendadak. Dalam peristiwa tersebut, 3,000-4,000 orang mati dibunuh. Peristiwa ini dilihat ulangan Operasi Reinhard yang dilancarkan di Czechoslovakia oleh pihak Nazi Jerman ke atas penduduk tempatan sebagai tindak balas kepada pembunuhan orang nombor dua dalam Schutzstaffen (SS), Reinhard Heydrich.

Selepas perang, tribunal jenayah perang Tokyo menyifatkan peristiwa ini sebagai satu cubaan penghapusan etnik secara sistematik ke atas orang Suluk antara Februari hingga Jun 1944.

5. KAWAD MAUT BATAAN

Sama seperti Sandakan, tawanan-tawanan perang yang ditahan turut mengalami nasib yang sama pada tahun 1942. 20,000 tentera Filipina dan 1,600 tentera Amerika dipaksa berkawad dari Mariveles ke Kem O’Donell di bandar Capas. Mereka dipaksa berjalan dalam keadaan cuaca buruk dengan kurang makanan dan minuman. Ada juga yang disumbat masuk ke dalam keretapi di mana mereka terpaksa bersempit-sempit dengan suhu panas melampau. Akibatnya, ramai mati akibat kelaparan, kehausan, penyakit disentri, keletihan dan kepanasan. Jika ada yang terselamat, mereka akan ditikam dengan bayonet atau menjadi bahan latihan katana mereka. Mana yang tertinggal akan digilis dengan lori dan krew pembersih akan membunuh mana-mana tawanan yang terlalu lemah untuk berjalan.

6. PEMBUNUHAN BERAMAI-RAMAI SOOK CHING

Dendam tentera Jepun terhadap bangsa Cina bukanlah satu rahsia semasa WWII. Ini kerana di tanah besar China, mereka memberi tentangan sengit sehingga mengorbankan ramai tentera mereka. Maka tidak hairanlah selepas Singapura jatuh ke tangan Jepun, mereka melancarkan operasi pembersihan antara 18 Februari hingga 4 Mac 1942. Dalam operasi tersebut, lelaki Cina berumur antara 18-50 tahun akan dikumpulkan dan diperiksa di Pusat Pemeriksaan Sook Ching.

Mana-mana individu yang disyaki berdasarkan umur, pekerjaan, pendidikan, pemilikan harta atau penampilan fizikal akan ditahan. Mana yang terselamat akan dilabel ‘sudah diperiksa’ pada wajah, lengan atau baju mereka. Bagi yang ditahan ini, mereka akan dipaksa menaiki lori dan dibawa ke tempat hukuman. Antara tapak pembunuhan lain selain Sook Ching ialah Pulau Blakang Mati (Pulau Sentosa), Jalan Changi (Changi Road), Pantai Tanah Merah (Tanah Merah Beach), Pantai Changi (Changi Beach) dan Pantai Punggol (Punggol Beach).

Bilangan yang mati dibunuh masih lagi dipertikaikan. Pihak Jepun mendakwa hanya 5,000 orang dibunuh namun berdasarkan anggaran, 40,000 hingga 100,000 individu dibunuh. Kempen ini digerakkan oleh Kempeitai dengan bantuan tali barut yang memberi maklumat palsu demi meraih keuntungan diri sendiri.

7. PEMBUNUHAN BERAMAI-RAMAI CHANGJIAO

Seperti Nanking, Changjiao turut menjadi saksi kepada kekejaman tentera Jepun ke atas penduduk awam China. Ini berlaku pada 9-12 Mac 1943 di mana Jepun melaksanakan Dasar Tiga iaitu bunuh semua, jarah semua dan rogol semua. Peristiwa ini menyaksikan 30,000 orang mati dibunuh dengan pihak Jepun melaksanakan kempen rogol secara berleluasa membabitkan ribuan wanita. Kempen ini diketuai Shunroku Hata di mana pada ketika itu beliau merupakan ketua Pasukan Ekspedisi China.

Uno Shintaro, seorang pegawai Kempeitai yang terlibat dalam peristiwa ini menceritakan dia telah memenggal lebih 40 orang dan secara peribadi merasakan ia satu perkara yang memberi kepuasan kepadanya. Jika dia tidak memenggal kepala orang lebih dari dua minggu, dia merasakan dirinya agak lesu dan tidak bermaya.

Pada akhir perang, Hata ditahan tentera Amerika Syarikat dan dibicarakan atas jenayah perang dan kegagalan menghalang jenayah pembunuhan beramai-ramai dari berlaku. Beliau dihukum penjara seumur hidup oleh Tribunal Jenayah Perang Timur Jauh tetapi dibebaskan pada 1954. Hata meneruskan kehidupan sebagai pengerusi yayasan kebajikan bekas tentera pada 1958 dan mati pada 1962.

8. PEMBUNUHAN BERAMAI-RAMAI MANILA

Bukanlah rahsia Pertempuran Manila merupakan pertempuran paling berdarah dalam WWII dan meletakkannya sebaris dengan Guadalcanal dan Pertempuran Bulge. Namun tahukah anda, tatkala pertempuran di ibu negara Filipina ini berkecamuk, komander tentera di sana, Jeneral Tomoyuki Yamashita yang digelar Harimau Malaya mengarahkan tentera membunuh, merogol dan menyeksa orang awam. Tindakan ini diambil berikutan mahu melepaskan geram selepas gagal mengekang asakan tentera Bersekutu yang semakin hampir menguasai bandar tersebut.

Pembunuhan beramai-ramai, penyeksaan dan rogol beramai-ramai berlaku di gereja-gereja, sekolah-sekolah dan hospital-hospital.  Dan pada satu ketika, sebuah hotel diambil alih dan dijadikan sebagai pusat rogol bagi tentera Jepun melampiaskan nafsu mereka. Wanita-wanita yang tidak berdosa ini, ada di antaranya berumur 12-14 tahun dibawa ke hotel tersebut dan menjadi mangsa kegelojohan tentera-tentera ini. Berdasarkan statistik, 100,000 orang awam terbunuh dan Manila jadi padang jarak, padang tekukur.

Selepas perang, Yamashita menyerah diri kepada pihak Bersekutu dan dibicarakan atas jenayah perang dan jenayah kemanusiaan. Selepas beberapa ketika, Yamashita didapati bersalah dan dihukum gantung sampai mati di penjara Laguna, Los Banos, 48 kilometer dari bandaraya Manila. Beliau digantung pada 23 Februari 1946.

9. LANDASAN KERETAPI MAUT THAILAND-BURMA

Buruh paksa bukanlah sesuatu yang asing di Jerman dan ini turut dimanfaatkan oleh sekutunya, Jepun. Jepun sedar sekiranya mereka mahu meneruskan kemaraan ke India dan merealisasikan Lingkungan Kemakmuran Asia Timur Raya jadi kenyataan, mereka perlu memikirkan cara untuk membawa tentera mereka dan Tentera Kebangsaan India ke sana. Maka timbullah idea pembinaan landasan keretapi Thailand-Burma.

Apabila projek tersebut dilaksanakan antara 1943-1944, 80,000 hingga 100,000 populasi Tanah Melayu dan 13,000 tawanan perang Bersekutu dari Britain, Australia, Belanda dan Amerika Syarikat terbunuh. Buruh-buruh ini diperlakukan dengan kasar di mana mereka dicabul, tidak diberi makan, tidak diberi rawatan perubatan dan dihukum bunuh dengan kejam. Peristiwa ini direkodkan dalam buku Pierre Boulle pada 1952 dan diadaptasi menjadi filem ‘The Bridge on the River Kwai’. Namun filem tersebut mengundang kontroversi kerana gagal memaparkan keadaan sebenar kem tahanan sekaligus tidak memaparkan penderitaan yang dialami mangsa dan mereka yang terselamat dalam peristiwa tersebut. Taktik sama turut digunakan pihak Jepun semasa membina Landasan Keretapi Sumatera dari Pekanbaru ke Muaro.

Selepas perang dan sehingga ke hari ini, tiada sebarang bentuk pampasan diberi kepada tawanan-tawanan perang dan buruh-buruh paksa yang terlibat. Sementara bagi pihak Jepun pula, antara kesalahan yang dinyatakan dalam pertuduhan tribunal jenayah perang ialah pembinaan landasan keretapi maut ini. Antara individu terlibat yang dihukum ialah Leftenan Hiroshi Abe yang memantau pembinaan di Sonkrai yang menyaksikan 3,000 tawanan perang mati. Abe dihukum mati tetapi dikurangkan kepada penjara 15 tahun.

10. KEMPEN ZHENJIANG-JIANXI

Sebagai tindak balas kepada pengeboman Pearl Harbor, pihak tentera Amerika membenarkan Operasi Doolitle yang dirancang oleh Leftenan Kolonel James ‘Jimmy’ Doolitle. Pada 18 April 1942, serangan Doolitle bermula di mana kapal terbang pengebom B25 mengebom Tokyo, Nagoya dan Yokohama. Selepas misi tersebut selesai, pesawat-pesawat ini seharus mendarat di landasan-landasan yang masih dikawal oleh pihak China. Namun, ada satu masalah, kebanyakan pangkalan ini ditawan dan dimusnahkan oleh pihak Jepun.

Ini memaksa pesawat-pesawat ini yang kehabisan minyak mendarat di Zhenjiang dan Jianxi. Di situ, mereka disembunyikan oleh orang tempatan. Tentera Jepun yang sedar akan operasi ini segera menggerakkan 40 batalion infantri dan 15-16 batalion artileri pada 15 Mei 1942. Kumpulan ini segera mencari juruterbang-juruterbang ini dan berjaya menahan lapan orang. Lapan orang juruterbang dibunuh di tempat mereka ditahan atas dakwaan jenayah kemanusiaan. 58 juruterbang lagi berjaya mengelak dari dikesan tetapi itu tidak menghalang pihak Jepun membunuh, merogol dan menjarah kampung-kampung sebagai tindak balas terhadap penduduk tempatan.

Berdasarkan statistik, kumpulan yang diketuai Hata, orang sama bertanggungjawab di sebalik pembunuhan beramai-ramai Changjiao membunuh 250,000 orang. Mereka juga turut menggunakan kesempatan ini menyebarkan senjata biologi terhadap penduduk tempatan seperti patogen kolera, tifoid dan disentri. Namun, Jepun turut membayar harga mahal akibat tindakan ini di mana mereka kehilangan 1,700 orang.

SUMBER

1. Zakaria, Badrul Kamal. (2016). Berita Harian. Parit Sulong Massacre episod hitam buat penduduk. https://www.bharian.com.my/node/119501

2. AsiaOne. (2017). Straits Times. What happened during the horrific Sook Ching Massacre in S’pore that left more than 40,000 people dead. http://stomp.straitstimes.com/singapore/what-happened-during-the-horrific-sook-ching-massacre-in-spore-that-left-more-than-40000

3. Budanovic, Nikola. (2017). War History Online. Some of the Worst Japanese Massacres of WW2. http://www.warhistoryonline.com/world-war-ii/world-war-ii.html


Membantah Stigma Perempuan Belajar Tinggi-Tinggi, Perlu Ke Dapur Juga?

Mesti ada yang pelik kenapa kami ulas pasal isu semasa ini. Sebenarnya kami ingin berkongsi satu kata-kata falsafah yang sangat relevan dengan cara hidup zaman sekarang. “Apabila sampai ke puncak hidup, di situlah syaitan rasa tergugat dan akan mula mengerumuni kita.”

Pernyataan ini tiada kena mengena dengan agama pun. Definisi “syaitan” itu pula sangat meluas. Senang cakap, apa-apa jua unsur kejahatan ditunggalkan dalam satu perkataan.

Zaman sekarang, mulut orang tidak terbatas. Jari jemari pun boleh berkata-kata. Ada saja yang tidak kena, kerana budaya kecam-mengecam sudah menjadi seperti “escapisme” untuk keluar daripada realiti yang membosankan. Cuba tengok kejayaan Irdina Shahriman.

Dalam kelompok 10,000 pelajar di Virginia Tech, beliau di tempat pertama. Ini bukan institusi di ceruk entah mana hala dalam negeri Kansas. Ini antara universiti berkolej kejuruteraan sangat terkemuka.

Tetapi macam biasa – mulut orang takkan tutup.

Jika ada yang tidak faham, individu ini mempersoalkan, “(Irdina) boleh masak? (Irdina) pandai buat sandwich? Atau (Irdina) pandai basuh pinggan? Kalau tidak, aku rasa tak berbaloi kahwin (dengan Irdina).”

Ada dua benda kena ulas di sini: 1) definisi “sandwich” yang sangat mendalam dan 2) perangai syok sendiri. Kerana kedua-dua perkara ini adalah barah terhadap ummah.

Stereotaip Sandwich Pada Wanita

Segelintir (diulangi semula, segelintir) lelaki berasa sangat tidak senang tengok wanita berjaya. Asal nampak anak-anak gadis berilmu dan petah menyampaikan pendapat, mesti risau dibuatnya. Jadi mereka ini akan cuba apa saja untuk turunkan wanita.

Dulu boleh kacau guna undang-undang. Tetapi sekarang setakat hina sajalah.

Cuba tengok macam mana Hillary Clinton kena kutuk semasa kempen presidennya pada tahun 2008. Ada yang siap buat kumpulan Facebook “Hillary Clinton: Stop Running for President and Make Me A Sandwich.”

Stereotaip sebegini menunjukkan suatu pemikiran yang “perempuan kena jadi perempuan. Jangan cuba jadi lelaki.” Konteksnya pula, perempuan kena sentiasa lemah. Biar lelaki saja yang berjaya (Smeltz, 2010).

Ada banyak variasi, seperti “love your hair, now iron my shirt” (lawa rambut! Dah pi seterika baju aku.)

Barah Hasil Syok Sendiri

Malas ulas lebih bab stereotaip itu sendiri. Sebab lagi relevan kalau kita bicarakan pasal implikasinya. Zaman media sosial mendedahkan jiwa orang macam mana. Tetapi kalau makin ramai mengeluarkan stereotaip sebegini, berapa lama sebelum agama Islam mula dipandang serong?

Ini belum lagi datang golongan-golongan yang mempertahan dengan hujah “isteri kena dengar cakap suami”. Padahal Islam juga mewartakan asas “sekufu” antara suami dan isteri. Kalau perempuan bijak kahwin dengan lelaki dangkal, memang tidak sekufu jawabnya.

Asas “sekufu” ini bersifat individualisme. Maksudnya, agama Islam tidak meletakkannya sebagai hukum. Jadi kena guna akal sendiri. Namun dalam masyarakat yang tidak faham tentang sekufu, cuba tengok apa sedang berlaku. Ramai dalam kalangan wanita enggan berkahwin.

Ambil contoh Amerika Syarikat. Pada tahun 2007, 39 peratus orang enggan berkahwin. 10 tahun kemudian, statistik sudah meningkat ke 42 peratus (Fry, 2017).

Dalam kalangan 42 peratus, majoriti besar berusia bawah 35 tahun. Maksudnya anak muda enggan berkahwin kerana 1) sangat suka hidup berkarier 2) ingin bebas tanpa kongkongan dalam bab keputusan hidup dan 3) tidak mahu anak (Lusinski, 2018).

Buka minda sikit. Fikir kenapa wanita fikir sedemikian. Berlagak? Tidak. Macam mana masyarakat yang “make me a sandwich” zaman 1990-an boleh lahir generasi “bebas tanpa kongkongan” 20 tahun kemudian?

Sekarang buka mata. Sebab tanda-tanda awal benda ini sudah berputik di Malaysia.

RUJUKAN:

Fry, R. (2017, Oktober 11). The share of Americans living without a partner increased, especially among young adults. Pew Research.

Lusinski, N. (2018, Mei 30). 11 women reveal why they never want to get married. Bustle.

Smeltz, A. (2010, April 19). Make Me A Sandwich? Not On My Watch. State College.


3 Cara Kerajaan Menjejaki Telefon Anda

Anda mungkin pernah mendengar orang boleh dijejaki dengan hanya memiliki telefon, ianya adalah benar. Anda hanya boleh mematikan telefon anda untuk mengelakkan dikesan, tetapi bagaimana anda tahu ia benar-benar tidak boleh dikesan?

Pihak kerajaan sendiri pun tidak mempercayai telefon dengan tanpa bateri yang boleh tanggal: ejen FBI (Forever Bothering People) contohnya menggunakan apa yang mereka panggil telefon pengedar dadah, iaitu flip telefon dengan bateri yang boleh alih, untuk menghalang orang daripada menjejaki mereka.

Jadi bagaimana perkara ini berlaku? Apa yang mungkin telefon anda boleh lakukan di dalam poket anda apabila anda tidak menggunakannya?

Malangnya, teknologi sentiasa akan digunakan untuk menentang pengguna.

Semua menara sel menyimpan log telefon yang telah disambungkan dan kekuatan isyarat mereka. Berdasarkan kepada beberapa log data dari Menara Sel tempatan, maklumat tersebut boleh digunakan untuk triangulate kedudukan anda dengan mudah.

Ia mungkin sukar bagi penjenayah untuk mendapatkan maklumat ini, tetapi pembekal selular boleh dipaksa untuk memberikannya kepada kerajaan.

Mengalih keluar kad SIM tidak akan berfungsi kerana telefon mempunyai pengecam tersedia (default identifier). Selanjutnya, polis dan tentera mempunyai peranti Stingray yang mensimulasikan menara sel dengan meminta lokasi telefon anda. Mereka kemudian melaporkan lokasi telefon aktif.

Penyerang boleh menggunakan rangkaian WiFi yang anda sambungkan, untuk memintas dan menyuntik mesej yang anda hantar. Serangan ini dikenali sebagai manusia-di-tengah serangan (man-in-the-middle attack), di mana mereka memintas data anda apabila keluar dari komputer anda.

Elakkan akses WiFi awam, yang tiada keselamatan. Anda mesti menganggap semua yang anda lakukan pada WiFi awam boleh dilihat oleh orang lain yang disambungkan. Ia sangat mudah untuk penyerang untuk melakukan serangan man-in-the-middle dari sambungan WiFi berkongsi.

WhatsApp, yang dibeli oleh Facebook, telah didapati mungkin mengandungi pintu belakang. Seperti yang kita ketahui, Facebook dan Mark Zuckerburg tidak pernah menghormati privasi, jadi ia tidaklah menjadi satu kejutan kepada anda bahawa jika anda menggunakan salah satu produk mereka dan mereka menjual privasi anda kepada syarikat dan kerajaan.

Pintu belakang adalah apabila terdapat kecacatan keselamatan yang disengajakan yang diprogramkan ke dalam aplikasi untuk membenarkan hanya orang luar tertentu yang tahu tentang kecacatan ini untuk mereka mengeksploitasi. Sering kali kerajaan juga akan membayar wang yang agak banyak untuk perisian penyulitan proprietari untuk menyebabkan generasi nombor rawak yang boleh diramalkan tahu mengenainya.

Backdoor akan mencadangkan potensi untuk sesiapa sahaja, tetapi lebih khusus lagi kerajaan anda, untuk melihat semua foto dan video anda pada telefon anda, kerana anda memberikan keizinan WhatsApp kepada foto dan video anda. Mark Zuckerburg menjual kebenaran kepada kerajaan untuk memantau berjuta-juta orang dan membaca mesej “peribadi”.

Sebenarnya, cara terbaik untuk menyembunyikan diri adalah dengan tidak memiliki telefon sama sekali. Jika anda memerlukan telefon atau masih suka menggunakannya tetapi tidak mahu dijejaki, anda boleh menghidarkannya sepenuhnya atau keluarkan bateri apabila anda tidak menggunakannya.

Tetapi sentiasa lebih banyak cara untuk boleh menjejaki anda, selain telefon: ada info lain daripada plat lesen kereta, pembelian dengan kad kredit, log masuk ke laman web, panggilan telefon kepada orang dari telefon lain, dan banyak lagi.


Membersihkan Nama Maharaja Islam Aurangzeb Dalam Sejarah

India pernah menjadi saksi kepada kemunculan salah satu empayar agung di benua kecil berkenaan selepas Empayar Maurya. Empayar tersebut ialah Empayar Mogul yang menyaksikan kemunculan maharaja-maharaja hebat seperti Akbar, Shah Jehan dan Aurangzeb. Sebut pasal Aurangzeb, baginda sentiasa digambarkan sebagai pemerintah kejam dan tak berperikemanusiaan oleh golongan pelampau berhaluan kanan di India tetapi juga oleh sesetengah sejarawan terutama orientalis British. Tetapi tidak ramai tahu di sebalik kekeliruan ini, tersirat wajah kompleks berkenaan maharaja agung terakhir Empayar berkenaan.

Isu perebutan takhta

Sesiapa yang membaca sejarah perebutan takhta dalam kalangan putera-putera Empayar Mogul terutama membabitkan Aurangzeb dan saudara-saudaranya menyangka baginda sememangnya ganas terhadap kaum kerabat sendiri. Hakikatnya, isu sebegini bukanlah asing dalam kalangan mana-mana empayar di dunia dari Empayar Rom di Barat hinggalah Empayar Mogul di India. Bagi putera-putera Empayar Mogul, hak menduduki takhta bukannya terletak hak pewarisan di tangan putera sulung. Sebaliknya ia ditentukan melalui pertembungan putera-putera ini berdasarkan pepatah Parsi ya takht ya tabut (takhta atau kubur). Dan itulah yang dilakukan Aurangzeb selepas dua saudaranya terbunuh sementara seorang lagi melarikan diri ke Burma (Myanmar moden) sebelum dibunuh oleh pembesar tempatan. Apa yang dilakukan Aurangzeb sebenarnya hanya meneruskan tradisi para pemerintah Mogul sebelumnya termasuk ayahandanya Shah Jahan dan nendanya Jahangir.

Walaupun sudah berlaku perebutan takhta sebegini mengikut sejarah empayar berkenaan, perebutan takhta membabitkan Aurangzeb dan saudara-saudaranya merupakan perebutan takhta paling berdarah. Selepas Shah Jahan jatuh gering pada tahun 1658, empat puteranya itu berlumba-lumba mengumpul penyokong masing-masing dan mula berperang antara satu sama lain. Ramai yang menjadi korban perebutan takhta ini dengan bilangan tentera yang terbunuh mencecah ribuan orang. Walaupun ada sejarawan moden menyifatkan konflik sebegini merupakan sesuatu yang merugikan, tidak ramai sedar ia sebenarnya membantu mengukuhkan lagi kedudukan Empayar Mogul.

Ini kerana ini membolehkan putera yang berkemampuan memerintah negara mengambil alih tampuk pemerintahan dan memberi peluang kepada putera-putera lain mengumpul pengikut yang berkelayakan bagi membantu mereka mendapatkan tampuk pemerintahan. Justeru, semasa Aurangzeb menaiki takhta, baginda mengemudi sebuah empayar kuat dan dilengkapi dengan kemahiran pentadbiran dan peperangan yang baik. Ini sekaligus menjadikan baginda seorang pemerintah yang berkesan.

Aurangzeb dan Islam

1. Isu perebutan takhta dan Shah Jahan

Sesetengah kumpulan Hindu melabel Aurangzeb sebagai ekstremis dan sama sekali berbeza dengan perihal moyangnya, Akbar. Memang mudah melihat dari konteks moden untuk melabel baginda dengan gelaran-gelaran sedemikian tetapi cuba pula isi peranan baginda pada abad ke-17 Masihi. Ia bukan sesuatu yang mudah apatah lagi pada ketika itu, baginda mengetuai salah satu empayar terbesar di dunia dan menyeimbangkan cita-cita empayar dengan keinginannya mengejar matlamat bersifat kebajikan dan keadilan.

Misalnya selepas berjaya menaiki takhta selepas menyingkirkan semua saudaranya, Aurangzeb dianggap melanggar undang-undang syariah dan dikecam ramai pemerintah Islam ketika itu. Walaupun pulih dari sakitnya beberapa bulan selepas itu, konflik antara putera-puteranya tidak dapat dihentikan dengan Aurangzeb berjaya merampas perbendaharaan diraja dan mengejar saudara-saudaranya yang lain. Mengikut tradisi Mogul, tiada masalah bagi putera-putera saling bertelagah untuk merebut takhta tetapi membunuh ayahanda sendiri untuk merampas takhta dianggap satu perbuatan tercela. Selepas berjaya mendapatkan takhta, Aurangzeb mengisytiharkan Shah Jahan tidak berkemampuan memerintah dan meletakkan ayahandanya dalam tahanan rumah selama tujuh setengah tahun di Kubu Agra sebelum mangkat pada usia 74 tahun.

Apa yang dilakukan Aurangzeb nyata mengundang kemarahan ramai. Dinasti Safavid di Parsi misalnya mengejek gelaran yang dikurniakan kepadanya iaitu Alam-giri (Perampas Dunia) kepada Pidar-giri (Perampas Ayahanda). Walaupun memberi banyak hadiah bagi kegunaan umat Islam di Makkah dan Madinah seperti 45,000 syiling perak dan beberapa ribu jubah yang cantik, itu sama sekali tidak mengubah pendirian Sharif Makkah yang melihat selagi mana Shah Jahan masih hidup, selagi itu pemerintahan Aurangzeb dianggap tidak sah. Ini kerana apa yang dilakukan baginda itu dianggap zalim dan tidak beretika.

2. Sentimen keagamaan semasa isu perebutan takhta

Sesetengah sejarawan melihat pertembungan Aurangzeb dan kekanda sulungnya Dara Shukoh sebagai pertembungan ideologi di mana Dara dilihat sebagai liberal seperti moyang mereka Akbar sementara adindanya dianggap fundamentalis. Mereka turut menyelar tindakan baginda yang mempergunakan sentimen keagamaan semasa melancarkan kempen ke atas saudara-saudaranya itu. Hakikatnya, saudara-saudaranya seperti Putera Shuja dan Putera Murad mempergunakan agama sebagai bahan kempen mereka, kadangkala melebihi apa yang dijaja oleh Aurangzeb sendiri. Walaupun baginda dapat menarik sokongan golongan ulama semasa kempennya tetapi pada masa sama, Aurangzeb dilihat tidak mahu kehilangan sokongan panglima-panglima Hindu dari Rajput.

Walaupun Dara dianggap liberal oleh sesetengah sejarawan tetapi dari segi ketokohan dan kemampuannya sebagai pemerintah, baginda diatasi oleh adindanya Aurangzeb dan ini diakui sendiri oleh Shah Jahan. Jika tidak, mengapa baginda menghantar Aurangzeb sebagai panglima tentera bagi operasi ketenteraan yang penting atau dilantik sebagai gabenor wilayah yang mengalami ketidakstabilan politik. Dara juga dilihat tidak mempunyai elemen Macchiavelli yang penting iaitu elemen manipulasi politik dan tidak mempunyai kebolehan menghakimi perwatakan manusia. Buktinya, bapa saudara dari sebelah ibunya merangkap panglima perang Parsi Shaista Khan merupakan penyokong rahsia adindanya itu.

3. Cukai jizyah

Pada April 1679, Aurangzeb mengembalikan semula cukai jizyah ke atas warga Mogul yang bukan beragama Islam. Langkah ini dilabel sebagai sebahagian daripada gerakan anti-Hindu semasa era baginda dan dianggap lari dari era toleransi yang dibawa Akbar. Sesetengah menganggap ini satu langkah bagi menangani pemberontakan yang berlaku ketika itu. Dalam sesetengah kes, ia memang menjadi tetapi kebanyakan pemberontakan yang berlaku semasa era baginda berpunca akibat ketidakpuasan hati orang ramai yang muak dikenakan cukai berlebihan oleh Empayar Mogul.

Selain itu, sejarawan Sri Ram Sharma turut menolak dakwaan sesetengah sejarawan bahawasanya jizyah itu merupakan satu cara bagi memaksa orang Hindu memeluk Islam. Dakwaan sebegini amat menarik kerana golongan yang terkesan dengan cukai ini ialah golongan miskin hinggalah golongan pertengahan Hindu kerana cukai ini menuntut hanya menuntut pendapatan lebih dari tiga minggu daripada hasil pendapatan tahunan mereka. Tetapi hanya segelintir saja penganut Hindu memeluk Islam bagi mengelak dikenakan cukai jizyah kerana tertekan dengan cara kutipan yang dikenakan pihak kerajaan berbanding saiz jumlah cukai yang dikenakan.

Selain itu, cukai ini tidak tertakluk kepada golongan fakir, pendeta-pendeta Brahmin, pentadbir-pentadbir Hindu dan tentera Mogul yang beragama Hindu. Malah, semasa berlakunya krisis kebuluran, kutipan jizyah digantung tetapi polisi tersebut hanya menguntungkan golongan ulama dan panglima-panglima perang Islam berpangkat kecil. Semasa era ini juga, Aurangzeb turut memansuhkan beberapa cukai yang dianggap membebankan dan ini dianggap menjustifikasikan perlaksanaan cukai tersebut. Ada juga berpandangan cukai tersebut dikenakan bagi memuaskan hati bangsawan-bangsawan Islam yang kehilangan jagir (hak kutipan cukai) mereka kepada panglima-panglima perang dari Maratha. Jika itu tidak berlaku, maka perlaksanaan jizyah sudah berlaku pada tahun pertama pemerintahan Aurangzeb dan bukan 1679 seperti didakwa.

4. Isu pemusnahan kuil

Bagi golongan pelampau Hindu, ramai menganggap tindakan Aurangzeb meruntuhkan kuil-kuil semasa era pemerintahan baginda sebagai satu lagi petunjuk pendirian anti-Hindunya. Hakikatnya, tindakan tersebut hanya dilakukan jika wujud aktiviti pemberontakan anti-Mogul digerakkan di kuil-kuil berkenaan. Contohnya, isu perobohan kuil Keshava Deva. Kuil tersebut dirobohkan sebagai tindak balas terhadap gerakan pemberontak Mathura Jat. Ini kerana semasa tempoh pemberontakan mereka, bukan sedikit tentera Mogul terbunuh di tangan mereka termasuk seorang panglima tentera. Malah, pemberontak Jat juga bertanggungjawab menyerang makam Maharaja Akbar dan membakar mayat moyangnya sehingga hangus, satu tindakan yang tidak boleh dimaafkan oleh Aurangzeb.

Dan sesetengah pelampau Hindu lupa menyatakan sesetengah kuil Hindu bukan saja dibakar tetapi dirobohkan oleh raja-raja Hindu yang saling bermusuhan terutama wira bagi kelompok nasionalis Hindu, Shivaji Bhonsle. Malah, perbuatan sebegini sudah dilakukan sejak beratus-ratus tahun lalu. Dan apa yang dilakukan mereka sebenarnya jauh lebih buruk iaitu merosakkan patung kuil dan mencuri patung-patung dari kuil diserang untuk diletakkan di kuil-kuil sembahan mereka. Pada awal abad ke-10 Masihi, Raja Indra III dari Rashtrakurta menyerang dan merobohkan Kuil Kalapriya yang dinaungi musuh baginda golongan Pratiharas. Dan tindakan pemerintah Kashmir Lalitaditya membunuh Raja Gauda nyata menimbulkan kemarahan para pengikutnya. Sebagai tindak balas, mereka menyusup masuk ke Kuil Vishnu Parihasakesava dan memusnahkan imej perak yang disangka milik Parihasakesava.

Malah, sejarawan Sri Ram Sharma yang sentiasa mempunyai pandangan negatif terhadap Aurangzeb berpandangan berbeza dengan pendapat popular, era baginda menyaksikan orang Hindu dibenarkan membina kuil di wilayah di mana tidak berlakunya pemberontakan. Baginda juga turut memberi geran kepada mereka bagi memperluas sebuah kuil sedia ada ketika itu. Aurangzeb juga turut mengeluarkan arahan melindungi tapak-tapak kuil golongan Hindu dan Jainisme. Malah, baginda juga tidak teragak-agak menegur sikap sesetengah pembesarnya yang beragama Islam yang suka menyusahkan pendeta-pendeta Brahmin.

5. Islamisasi

Di sebalik momokan yang mengatakan Aurangzeb seorang fanatik dalam beragama, rekod-rekod sejarah membuktikan sebaliknya. Baginda sebenarnya mengikut ajaran Sufi dan amat meminati karya Imam al-Ghazali rahimahullah Ihya Ulumuddin. Jika ada yang menyatakan had yang dikenakan bagi perayaan-perayaan seperti Aidilfitri, Aidiladha dan Hari Nairuz (Tahun Baru Parsi) sebagai petunjuk kefanatikan baginda, anda salah. Jujurnya, Aurangzeb mengakui tidak menggemari perayaan dan sedar bahaya menanti jika baginda meraikan perayaan bersama rakyat jelata. Bukanlah satu rahsia ramai mahu menyingkirkan baginda sama ada dari kalangan anggota kerabat diraja Mogul, musuh domestik atau luar negara.

Aurangzeb juga menolak karya-karya bersifat kontroversi seperti sesetengah karya yang dihasilkan Ahmad Sirhindi. Golongan filsuf terus mendapat naungan pemerintah Mogul termasuk semasa era baginda seperti Danishmand Khan walaupun beliau selalu menggunakan terjemahan dalam Bahasa Sanskrit. Aurangzeb juga turut menaungi golongan ulama Firamgi Mal yang cenderung kepada falsafah Yunani dan Sufisme. Semasa pemerintahan baginda juga, teks perundangan mazhab Hanafi iaitu Fatawa-i Alamgiri turut dikumpulkan dan menjadi teks perundangan terkemuka pada zamannya. Walaupun dengan perlaksanaan hukum syariah, baginda tidak cenderung kepada pendekatan mengenakan hukuman. Walaupun pada zaman itu turut menyaksikan pedagang Hindu dikenakan duti kastam, ianya bertujuan menggalakkan lagi pengembangan komuniti perniagaan Islam dan bukannya bias bersifat keagamaan.

Walau bagaimanapun, panglima-panglima perang Hindu lebih banyak menerima diskriminasi oleh rakan-rakan mereka yang beragama Islam berbanding di bawah Aurangzeb. Menteri Kewangan Mogul Raja Raghanath Khatri turut memainkan peranan sebagai wazir pertama baginda sehinggalah meninggal dunia pada tahun 1663. Baginda tidak dapat menganugerahkan gelaran wazir kepada Khatri, seorang Hindu dari Punjab kerana tidak mahu menyinggung perasaan panglima-panglima perangnya yang beragama Islam.

Selain itu, lihat juga tindakan Jeneral Mir Jumla, seorang jeneral Syiah Mogul yang mencuci tangannya setiap kali panglima perang Hindu dari Rajput melawatnya semasa menjalankan tugas bagi empayar. Ini menunjukkan golongan Syiah turut bersikap kurang bertoleransi terhadap penganut Hindu berbanding golongan Ahli Sunnah Waljamaah seperti Aurangzeb. Semasa era ini juga, 50% daripada golongan bangsawan yang menjadi sebahagian daripada penasihat Aurangzeb beragama Hindu. Berdasarkan data-data ini, agak sukar untuk percaya bahawa baginda bertanggungjawab untuk unsur kefanatikan dalam beragama.

Aurangzeb dan musuh Empayar Mogul

Bagi sesetengah sejarawan, tindakan baginda memerangi pihak musuh tanpa henti dianggap sesuatu yang tak berperikemanusiaan. Tetapi jika kita lihat dari sudut realpolitik terutama pada abad ke-17 Masihi, apa yang dilakukan Aurangzeb hanyalah untuk menjaga kedudukan baginda dan Empayar Mogul amnya. Ini kerana sebarang bentuk pemberontakan yang dilihat mengancam kestabilan negara harus diperangi dan dimatikan dengan segera sebelum ianya dibenarkan menular dan mencetuskan situasi kacau-bilau. Sesiapa saja yang dianggap menentang Empayar Mogul harus diperangi sama ada putera baginda sendiri atau tokoh-tokoh domestik.

Pada 1 Januari 1681, putera bongsunya Akbar mengisytiharkan dirinya sebagai Maharaja Mogul yang baru dan berpakat dengan pembesar-pembesar Rajput untuk menyingkirkan baginda. Tetapi rancangan tersebut gagal hasil kelicikan Aurangzeb menggunakan kaedah pujuk dan ugut untuk mendorong pengikutnya berpaling tadah dan kembali di bawah panji Empayar Mogul. Selepas sedar prospek menentang ayahandanya tidak menjadi, Akbar terpaksa melarikan diri dan duduk dalam buangan di Parsi sehingga ke akhir hayatnya. Semasa di Parsi juga, baginda cuba meminta bantuan Empayar Safavid untuk memerangi Aurangzeb tetapi tidak dilayan pemerintah Safavid Suleiman I berikutan hubungan baiknya dengan ayahandanya.

Selain Akbar, Shivaji Bhonsle turut menjadi duri dalam daging kepada Aurangzeb semasa era pemerintahan baginda. Walaupun kedua-dua tokoh ini berdamai dan mempunyai hubungan baik untuk seketika, ia tidak bertahan lama selepas Shivaji melarikan diri dari tahanan di Agra. Dan itu berterusan sehinggalah Shivaji mangkat pada tahun 1681. Selepas tentera Mogul berjaya menewaskan angkatan Maratha dalam Perang Wai, putera Shivaji iaitu Sambhaji dipancung kerana meneruskan kempen ayahandanya terhadap Empayar Mogul.

Tetapi satu pembunuhan yang dianggap kontroversi ialah hukuman bunuh ke atas tokoh Sikh Guru Tegh Bahadur. Beliau dikatakan mencetuskan kekecohan di wilayah Punjab yang dikawal Empayar Mogul pada ketika itu. Satu cerita yang selalu berlegar ialah baginda meminta Tegh Bahadur memeluk Islam tetapi memengal kepala guru Sikh itu kerana tetap berpegang teguh kepada agamanya. Bagi sejarawan Audrey Truschke, jika Tegh Bahadur memeluk Islam sekalipun, itu bukan jaminan yang dapat menyelamatkannya dari hukuman mati. Ini kerana hukuman mati merupakan polisi Aurangzeb terhadap musuh-musuh negara.

Dan tidak ramai tahu, ada sesetengah orang Sikh turut berkomplot untuk menyingkirkan beliau. Salah seorang yang melancarkan komplot terhadap Tegh Bahadur ialah abang sulung Guru Har Krishnan, Ram Rai. Ram Rai bersama beberapa pemimpin Sikh lain cuba melobi komuniti Sikh bahawasanya beliaulah calon terbaik sebagai pengganti spiritual Guru Nanak. Sejarawan kolonial Joseph Davey Cunningham turut mendapati Tegh Bahadur juga kurang popular dalam kalangan penduduk miskin dan dikatakan mengenakan sumbangan dari golongan hartawan Muslim dan Hindu. Malah, tidak terkejut juga jika orang yang mengadukan hal beliau kepada pengetahuan Aurangzeb ialah Ram Rai sendiri. Menurut Cunningham, Rai pasti menggunakan alasan Tegh Bahadur sebagai ancaman kepada kedudukan baginda bagi membolehkannya mengatasi cabaran tokoh-tokoh lain bagi mendapatkan gelaran guru bagi dirinya.

Jadi, mengapa Aurangzeb sentiasa dipaparkan sebagai penjahat oleh sesetengah sejarawan terutama orientalis British? Menurut Truschke, ia bagi menjustifikasikan pemerintahan Britain di India dan menunjukkan India di bawah pemerintahan mereka jauh lebih baik berbanding semasa pemerintahan Empayar Mogul. Selain itu, ini juga memenuhi polisi pecah dan perintah mereka di mana ini boleh menyebabkan golongan Hindu dan Muslim tidak dapat bersatu dan menentang penjajahan Britain di India.

SUMBER

1. Ashraf, Ajaz. (2015). Scroll.in. War trophies: When Hindu kings raided temples and abducted idols.

2. Truschke, Audrey. (2017). Aeon.co. A much-maligned Mughal.

3. Truschke, Audrey. (2018). Huffington Post. Historian Audrey Truschke Explains Why The Hindu Right Is Terrified Of Having A Meaningful Conversation About The Past. 1/

4. Khalid, Haroon. (2017). Scroll.in. The tale of Guru Tegh Bahadur and Aurangzeb embodies the simplification of Sikh-Mughal history.

5. Izdani Khan, Saleem. (1998). London Metropolitan University. The Portrayal of the Mughal Emperor Aurangzeb in Modern History Writing.


Kesukaran Berbahasa Melayu Dari Kaca Mata Orang Afrika

Dulu masa saya belajar di UIA, saya ada seorang sahabat baik dari Juzur Qamar (Negara Comoros). Namanya Karim. Dia memang sangat rapat dengan saya.

Saya perhatikan pelajar-pelajar dari Juzur Qamar selalunya lembut dan tawaduk. Berbeza dengan orang-orang Afrika yang lain. Ada ciri orang-orang Yaman.

Selalunya Karim datang ke bilik saya lepas Asar. Jadi kadang-kadang saya bawa dia makan goreng pisang di warung di luar kampus.

Antara sebab saya sangat selesa berkawan dengan Karim ialah dia sangat fasih berbahasa Melayu dan Indonesia. Kalau warganegara Malaysia yang tak fasih berbahasa Melayu, patut malu dengan Karim.

Selalunya bila Karim melepak dengan saya, dia akan meluahkan kisah percintaannya yang tak kesampaian. Karim teramat minat dengan seorang pelajar Indonesia. Tapi cintanya tak pernah berbalas.

Saya pun hairan juga kenapa dia ditolak. Karim ni orangnya jaga solat jemaah 5 waktu. Dekat negaranya, dia ni anak orang kaya. Hidungnya pun mancung dan memang ‘hensem’ kalau di kalangan orang Afrika. Tapi memang kulit gelaplah, dah dia orang Afrika. Mungkin gadis tu menolak sebab faktor geografi. Entahlah…

Ada satu kali di warung goreng pisang Pakcik Mat di Sungai Chinchin, saya bertanya Karim dengan dialog yang lebih kurang begini:-

Saya : Rim, aku tengok di kalangan Niger (panggilan manja untuk pelajar Afrika), ko le yang paling pandai cakap Melayu. Apa bahasa Melayu ni susah sangat ke Rim? Bahasa Melayu ni mane ade fe’el madhi, fe’el mudhori’ bagai…muannas muzakar pun tak de, kata jamak pun tak de. Jadi apa yang susahnya?

Karim termenung sebentar sambil menghirup air kopi yang dibancuh oleh Khairul, pembantu warung Pakcik Mat. Matanya agak bersinar. Sementara saya terus menjamah goreng pisang sambil bersabar menanti jawapan Karim.

Karim : Ko jangan main-main San. Ada dua benda yang menyebabkan Niger-niger ni rasa bahasa Melayu ni susah. Satu, sistem imbuhan. Yang ini ramai ‘foreigner’ kantoi.

Dua, kami di UIA ni belajar bahasa Melayu standard. Tapi kau pernah tak dengar orang-orang Melayu bersembang bahasa standard. Semua cakap bahasa pasar/ daerah. Dah tu jauh pulak tu perbezaannya.

Saya hanya mengangguk perlahan. Fikir-fikirkan, betul juga cakap Karim. Bayangkan kesusahan yang pertama:-

Contoh dari perkataan ‘Ajar’ terbit perkataan – ajari – ajarkan- ajaran- mengajar- mengajari- mengajarkan- pelajar- belajar- diajar- diajari – diajarkan- pembelajaran- pelajaran -pengajaran

Kesusahan kedua :-

Yang diajar dalam kelas, “Awak hendak pergi ke mana?”

Yang dipertuturkan, “Ko nak gi mane?” Lagi ringkas, “Mane tu?”

Saya sampai sekarang tak tahu macam mana nak cari Karim. Dulu masa belajar tiada FB. Telefon bimbit pun tiada kamera zaman tu.


Bayangkan Dunia Tanpa Islam…

Saya minta anda cuba bayangkan dunia yang kita huni tatkala ini, bebas daripada ajaran agama yang dikenali sebagai ISLAM. Tanpa kehadiran sekumpulan manusia yang dikenali sebagai Muslim.

Yelah, kan. Apa sangatlah sumbangan yang diberikan oleh Muslim dalam perkembangan dunia, betul tak? Manusia tidak lagi perlu mengikuti cara ‘kolot’ orang-orang yang ‘berasal’ dari Timur Tengah ni. Tiada lagi cara hidup ‘kuno’ yang perlu dipraktikkan dalam kehidupan seharian. Tiada lagi wujud perilaku ‘gasar’ dalam perbualan dan interaksi. Tiada lagi penggunaan kalimah-kalimah yang pelik-pelik, kan? Tiada lagi amalan-amalan ‘aneh’ yang perlu dilakukan sehari semalam.

Tetapi tahukah anda, UMAT ISLAM merupakan antara penyumbang terbesar dalam perkembangan dunia dari segala segi. Tidak percaya?

1. KOPI (COFFEE)

Seorang pengembala bernama Khalid sedang mengembala seekor kambingnya di wilayah selatan Ethiopia terkejut apabila melihat ternakannya menjadi aktif selepas memakan sebiji beri. Maka beliau pun merebus beri tersebut maka terhasillah kopi pertama di dunia. Eksport kopi telah dilakukan dari Ethiopia ke Yaman dan ke Mekah dan Turki pada kurun ke-15, seterusnya ke Venice pada 1645. Kopi kemudian dibawa ke England pada 1650 oleh seorang warga Turki bernama Pasqua Rosee yang membuka sebuah kedai kopi di Lombard Street. Nama coffee terhasil dari perkataan caffé (Itali), yang mana terhasil dari perkataan kahve (Turki), yang pula berasal dari perkataan qahwa (Arab).

Bayangkan, kalau tidak kerana kopi, dan ilmu Allah, maka tidak terhasilnya artikel ini.

2. CATUR (CHESS)

Satu bentuk permainan papan dimulakan dari India Purba, kemudian dimajukan dan diperbaharui menjadi permainan catur yang kita sekarang kenali oleh warga Parsi. Dari Parsi, permainan ini tersebar ke Barat sehingga ke Eropah, dikenalkan oleh orang Moors dari Sepanyol pada kurun ke-10, dan kemudiannya tersebar ke sebelah Timur, iaitu Jepun. Perkataan Rook berasal dari rukh (Parsi) yang bermaksud ‘chariot’.

Catur dianggap sebagai permainan terbaik sepanjang zaman kerana telah dimainkan berkurun lamanya.

3. MESIN TERBANG DAN PAYUNG TERJUN (FLYING MACHINE AND PARACHUTE)

Seribu tahun sebelum hadirnya adik-beradik Wright, seorang penyair Muslim, ahli astronomi, pemuzik dan jurutera bernama Abbas ibn Firnas telah melakukan beberapa cubaan untuk membina sebuah mesin terbang. Pada 852, beliau telah melompat dari sebuah menara Grand Mosque di Cordoba menggunakan kain rentang dan topang kayu, dengan cubaan untuk menggelongsor di udara. Tetapi cubaannya tidak berhasil, namun kain tersebut menjadi payung terjunnya (yang pertama di dunia) apabila ia membuatkan kelajuan jatuhannya menjadi perlahan. Kemudian pada 875, ketika berumur 70 tahun, beliau berjaya mencipta sebuah mesin menggunakan kain sutera dan bulu helang. Dengan alat ini beliau dapat kekal di udara selama lebih kurang 10 minit namun jatuh ketika sedang mendarat. Ia adalah disebabkan beliau tidak membina ‘ekor’ bagi mengurangkan kelajuan pendaratannya. Sebuah lapangan terbang antarabangsa di Baghdad dan sebuah kawah di Bulan dinamakan sempena namanya.

4. SABUN (SOAP)

Disebabkan tuntutan agama Islam dalam penjagaan kebersihan diri, umat Islam telah berjaya mencipta sabun yang kita gunakan sehingga sekarang. Warga Mesir menggunakan sabun sebagai pembersih badan, manakala warga Rom menggunakannya sebagai minyak rambut. Namun warga Arab mencampurkan minyak sayur dengan sodium hidroksida, dan pewangi iaitu minyak thyme dari pokok Thymus. Perbezaan diantara Pejuang Salib (Crusader) dengan Pejuang Arab adalah bau badan yang sangat busuk. Syampu diperkenalkan ke England oleh seorang Muslim yang membuka Pusat Mandian Mahomed’s Indian Vapour di pesisir Brighton pada 1759. Beliau juga dilantik sebagai ‘Shampooing Surgeon’ untuk King George IV dan William IV.

Kerabat raja pun perlukan seorang umat Islam untuk jaga kebersihan dirinya.

5. PERISAI BESI (METAL ARMOR)

‘Quilting’ adalah satu cara menyulam atau mengikat dua lapisan kain dengan satu lapisan bahan penebat ditengahnya. Ianya tidak pasti sama ada dicipta oleh umat Islam atau diimport ke Tanah Arab dari India atau China. Tetapi ianya terbukti datang dari Tanah Arab apabila Pejuang Salib (Crusader) membawanya dari sana. Ia pertama kali digunapakai oleh Pejuang Saracen (pejuang Muslim dari Sinai) dimana mereka menggunakan jerami untuk menggantikan kepingan besi. Selain dari perlindungan diri, ia juga berkesan sebagai bahan untuk memelihara haba badan (chafing), sehinggakan ianya menjadi salah satu industri di negara beriklim sejuk seperti Britain dan Holland.

6. PEMBEDAHAN (SURGERY)

Abu al-Qasim al-Zahrawi, dalam ensiklopedianya, Al-Tasrif telah menerangkan secara spesifik tentang sesuatu pembedahan bagi setiap satu penyakit. Beliau juga menekankan bahawa setiap perawat perlu memahami ilmu am perubatan, anatomi manusia, dan penulisan ahli falsafah yang berkaitan dengan perubatan. Kebanyakan prosedur perawatan dan alatan pembedahan yang digunakan pada masa kini adalah hasil dari perintisan beliau. Al-Zahrawi juga merupakan orang pertama yang menggunakan benang jahitan catgut untuk jahitan pembedahan dalaman. Catgut stitches adalah benang jahitan yang boleh diserap (absorbable) kedalam tubuh badan tanpa perlu mengeluarkannya. Al-Zahrawi juga adalah orang pertama melakukan prosedur kelahiran bayi menggunakan forsep (forcep delivery) yang mana telah mengurangkan kadar mortaliti (kematian) ibu dan bayi dengan begitu banyak. Beliau juga orang pertama melakukan tonsillectomi (pembuangan tonsil) dengan menggunakan peralatan yang digunakan pada masa kini. Beliau juga merintis penggunaan ubat bius (anaesthesia) bagi mengurangkan kesakitan pesakit semasa pembedahan.

Al-Zahrawi juga mencipta prosedur mastectomi (pembuangan payu dara) bagi pesakit kanser payu dara, yang mana masih lagi dipraktikkan pada zaman ini. Beliau juga menerangkan tentang bagaimana untuk membetulkan alignment kepatahan tulang, prosedur amputasi, dan pemecahan batu karang di pundi kencing. Beliau juga telah mencipta Walcher’s Position (teknik pembukaan ruang pelvic kemasa kelahiran bayi) dan Kocher Method (kaedah yang digunakan dalam shoulder dislocation).

Bayangkan tanpa kewujudan benang catgut tadi, budak yang baru lepas sunat dan ibu-ibu yang baru melakukan kelahiran cesarean kena operate lagi semata-mata nak buka jahitan sahaja.

7. SISTEM NAVIGASI (NAVIGATIONAL DEVICES)

Bukan semua sumbangan umat Islam datangnya dari kaum lelaki, malah ada seorang wanita yang terkenal dalam bidang Astronomi, iaitu Mariam Al-Astrulabi. Beliau telah mencipta satu alat navigasi (lebih kurang sama macam GPS zaman sekarang) iaitu Astrolabe untuk mengenalpasti arah kedudukan Matahari, bintang, menggunakan waktu tempatan dan kedudukan latitud dan longitud sesuatu tempat. Astrolabe dicipta awalnya dari Empayar Greek untuk menyelesaikan masalah astronomi yang mudah, tetapi dimajukan oleh umat Islam kerana kemudahannya dalam membantu mencari arah Kiblat, menentukan waktu azan, waktu Matahari terbit dan Matahari terbenam.

Siapa kata teknologi tidak membantu umat Islam melakukan ibadah? Dan siapa kata wanita tidak boleh menyumbangkan ilmunya dalam perkembangan dunia? Renaissance? Hihi.

8. UNIVERSITI PERTAMA (FIRST UNIVERSITY)

Universiti pertama yang ditubuhkan didunia ini bukanlah Harvard, bukanlah Oxford, dan bukanlah Tayar Ford. Tetapi ianya adalah sebuah universiti gemilang, University of Qarawiyyin di Fes, Morocco. Universiti ini juga dipanggil sebagai Masjid Qarwiyyin. Ianya ditubuhkan oleh seorang wanita Islam iaitu Fatima Muhammad Al-Fihri sebagai wakaf untuk arwah ayahnya. Universiti ini sangat dipandang tinggi sebagai institusi ijazah intelektual major di wilayah Mediterranean sehinggakan Gerbert von Aurillac (Gerber of Auvergne) pun belajar disana! Siapa Gerber of Auvergne ni? Beliau adalah orang yang mengambil konsep nombor ‘0’ dari bahasa Arab dan memperkenalkannya ke Barat. Gerbert von Aurillac ni juga kemudiannya menjadi Pope Sylvester II. Oh ya, seorang ahli falsafah dan pakar perubatan Yahudi juga pernah belajar di sana, iaitu Maimonides.

Sedangkan seorang Pope pun belajar kat Universiti pertama hasil usaha seorang wanita Islam.

9. SENI BINA (ARCHITECTURE)

Koca Mi’mâr Sinân Âğâ atau Mimar Sinan merupakan seorang ketua seni bina dan kejuruteraan sivil Empayar Uthmaniyyah. Beliau pernah berkhidmat untuk Suleiman the Magnificent, Selim II dan Murad III. Beliau telah membina lebih dari 300 struktur besar, contohnya Masjid Suleiman di Istanbul, Jambatan Mehmed Paša Sokolović di Bosnia dan banyak lagi. Reka bentuk Taj Mahal yang dibina oleh Shah Jahan pada empayar Mughal merupakan reka bentuk karya Stari Most. Stari Most merupakan perantis Mimar Sinan, dimana beliau mengambil konsep senibina daripada Mimar Sinan sendiri. Mimar Sinan telah membina sebanyak 94 masjid besar, 57 kolej, 52 masjid kecil, 48 rumah mandi, 22 mausoleum, 8 jambatan, 7 madrasah, 6 aqueducts (saliran air buatan), 3 hospital dan banyak lagi. Antara senibina terkenal adalah Masjid Azapkapi Sokullu di Istanbul, Church of the Assumption di Uzundzhovo, dan Golden Horn di Istanbul hasil kerjasama diantara Mimar Sinan, Leonardo da Vinci dan Michelangelo pada 1502-1505.

10. AHLI SAINS PERTAMA (FIRST SCIENTIST), KAEDAH SAINTIFIK (SCIENTIFIC METHODS), DAN OPTIK (OPTICS)

Ibn al-Haytham pernah dipenjara 10 tahun di Kaherah hanya kerana beliau tidak mahu membina sebuah empangan di Sungai Nil. Ini disebabkan oleh kerana beliau tahu bahawa teknologi pada zamannya tidak dapat memenuhi keperluan dalam membina empangan sungai yang besar itu.

Ibn al-Haytham dikenali sebagai ahli sains (scientist) pertama didunia oleh kerana konsep yang ditubuhkannya merupakan konsep asas sesuatu kajian sains. Ibn al-Haytham merupakan pengkaji yang berbeza dengan pengkaji pada zamannya. Pada zaman Greek Purba, ahli falsafah tidak menggunakan konsep saintifik dalam sains. Mereka percaya bahaya bukti sesuatu fenomena sains akan hadir dengan menggunakan sebab atau dengan perbuatan Tuhan. Namun Ibn al-Haytham merupakan orang pertama yang memperkenalkan kajian sesuatu bukti dalam sains. Konsep ini dikenali sebagai scientific method (kaedah saintifik). Asas bagi setiap kajian saintifik. Tanpa kaedah saintifik, sains pada zaman kini mungkin hanya berdasarkan penaakulan, spekulasi, kepercayaan karut dan mitos-mitos. Zaman sekarang, buku hanya menceritakan tentang saintis Barat dan kajian mereka yang berdasarkan kaedah saintifik. Tapi tak satu pun menceritakan siapa yang mencipta kaedah saintifik itu.

Semasa dipenjara, beliau mula mengkaji tentang cahaya. Ibn al-Haytham telah menulis sebuah buku iaitu The Book Of Optics, dan beliau merupakan orang pertama yang membuktikan bahawa cahaya sebenarnya memasuki kedalam bebola mata sehingga ke hujung bebola mata. Tidak seperti teori Greek Purba yang mendakwa mata manusia mengeluarkan sinaran (rays) dalam sistem penglihatan. Dari itu juga beliau berjaya mencipta kamera pertama, tanpa lensa, iaitu pinhole camera (tetap dipanggil kamera, kan?). Daripada konsep pinhole camera ini barulah ilmu fotografi dibentuk dan barulah kamera dicipta, dan ditambah lensa. Ibn al-Haytham juga mengkaji pembiasan cahaya didalam air atau gelas / kaca, perubahan warna cahaya semasa ufuk. Dari konsep pembiasan ini beliau dapat mengira tahap ketebalan atmosfera Bumi, 1000 tahun sebelum ianya dibuktikan oleh penerbangan angkasa.

Ini adalah diantara sumbangan-sumbangan umat Islam dalam perkembangan dunia.

Ilmu itu milik mereka yang berusaha mencarinya.

-AC-


Tsali: Pejuang Kaum Cherokee Melawan Penjajahan Amerika Syarikat

Tsali merupakan seorang wira rakyat Cherokee yang sanggup mengorbankan nyawanya demi kemaslahatan kaumnya. Kaum asli Cherokee bersembunyi dari pentadbiran Amerika Syarikat yang mengeluarkan perintah pengusiran Cherokee dari kampung halaman mereka.Tsali, juga dikenali sebagai Charley, adalah seorang petani yang tidak begitu mengambil berat tentang politik. Walau bagaimanapun pada tahun 1830an, masyarakat asli Amerika dihalau secara paksa oleh pentadbiran Amerika maka bermulalah kisah Tsali menjadi legenda kaum asli Cherokee berikutan tindakan perwiranya semasa berlaku pengusiran tersebut. Secara ringkas, legenda tersebut menceritakan bagaimana Tsali menyerahkan diri kepada pihak pentadbiran untuk dijatuhi hukuman mati agar kaumnya, Cherokee tidak perlu dihalau.SIAPAKAH TSALI?Tidak banyak yang kita ketahui tentang kehidupan Tsali sebelum tahun 1830an. Dicatatkan bahawa beliau mempunyai seorang isteri dan tiga orang anak lelaki. Tsali dan keluarganya menetap di sebuah kabin berhampiran muara Sungai Nantahala, yang mengalir ke Sungai Little Tennessee, tidak jauh dari Bandar Bryson moden, Carolina Utara.Pada tahun 1819, kesemua wilayah di timur Sungai Little Tennessee diserahkan oleh pihak pentadbiran Cherokee kepada Carolina Utara. Akibatnya, sekumpulan kaum asli Cherokee yang berpendirian konservatif mengambil keputusan untuk berundur dari pertubuhan Negara Cherokee. Cherokee dikenali kerana pengasimilasian mereka dengan budaya pendatang Amerika pada abad ke-19. Misalnya, pentadbiran mereka bermodelkan Amerika Syarikat dan ejaan sukuan bahasa Cherokee pula dicipta oleh Sequoyah, seorang tukang perak Cherokee yang berkhidmat dalam pasukan tentera Amerika Syarikat.

Walaupun Cherokee memanfaatkan teknologi yang dibawa masuk oleh kaum pendatag, terdapat juga sebahagian daripada mereka yang memilih untuk mengekalkan gaya hidup tradisional. Mereka dikenali sebagai kumpulan ‘tradisionalis’ dan Tsali adalah salah seorang daripada mereka, memandangkan kebanyakan kaum asli Cherokee hidup di kawasan pergunungan di barat Carolina Utara.

TSALI SEORANG ‘TRADISIONALIS’Sebagai seorang tradisionalis, kehidupan Tsali hanya berkisar seputar mencari kelangsungan rezeki buat keluarga. Mata pencariannya adalah bercucuk tanam di lereng bukit kecil dan juga berburu. Tsali tidak begitu mengambil endah tentang apa yang berlaku di luar. Khabar berita yang sampai juga kebiasaannya hanya singgah sahaja di telinganya. Walau bagaimanapun, kehidupan Tsali yang aman damai itu akhirnya dijejaskan oleh dunia luar pada tahun 1838.Pada tahun 1831, Akta Pemindahan Kaum Asli dikeluarkan oleh Kongres Amerika Syarikat, yang membenarkan pentadbiran memindahkan puak-puak asli Amerika dari kampung halaman mereka ke wilayah padang rumput di barat. Dalam erti kata lain, pentadbiran Amerika dibenarkan untuk mengambil-alih wilayah yang dimahukan oleh mereka dari kaum-kaum asli Amerika dan menukarkannya dengan wilayah yang mereka tidak mahukan.

Akta Pemindahan Kaum Asli ini tidak disenangi oleh Lima Puak Bertamadun, suatu istilah yang merujuk kepada Cherokee, Chickasaw, Choctaw, Creek dan Seminole. Puak-puak asli ini tidak hanya mengusahakan tanah pertanian, tetapi turut terlibat dalam aktiviti perdagangan, memiliki rumah sendiri, membentuk pentadbiran, dan juga menghantar anak-anak ke sekolah-sekolah mubaligh. Justeru itu, idea memindahkan kaum asli ke tanah asing yang terletak di barat sama sekali tidak diterima oleh mereka.

Bantahan Lima Puak Bertamadun ini tidak diperkenankan oleh pentadbiran Amerika Syarikat. Dengan kekuatan tentera, mereka memaksa kira-kira 180 000 orang asli untuk bergerak ke barat pada 1830an.Pada suatu hari pada tahun 1838, Tsali dikunjungi oleh saudara iparnya yang datang untuk memaklumkan bahawa askar-askar Amerika telah mengepung kaum asli Cherokee dan memaksa mereka untuk berpindah ke barat.

Pada keesokan hari, beliau kembali bekerja di ladangnya seperti biasa. Dalam masa yang sama, askar-askar di bawah perintah Jeneral Winfried Scott menyambung kerja mengumpulkan kaum asli untuk diusir. Bahkan, mereka yang cuba bersembunyi di kawasan terpencil turut dicari dan diburu.

TSALI MENENTANG AKTA PEMINDAHAN KAUM ASLIKemudian pada 1 November 1838, Tsali, keluarganya dan sekumpulan kaum Cherokee yang telah lama menyembunyikan diberkas oleh askar dan dibawa ke kurungan sebelum diperintahkan agar berpindah ke barat.Apa yang berlaku selanjutnya tidak disepakati oleh pelbagai sumber. Menurut tradisi lisan Cherokee, askar-askar tersebut melayani mereka dengan buruk sehingga mengakibatkan Tsali bertindak balas. Beliau berpura-pura tercedera, kemudian menyerang hendap askar-askar itu lalu meloloskan diri bersama kumpulannya. Dalam serangan yang dilakukan, seorang askar terbunuh, dua tercedera dan seorang parah.

Kaum asli Cherokee terus bersembunyi sehingga mereka menerima khabar bahawa sekiranya kumpulan penyerang yang bertanggungjawab atas serangan itu menyerah diri, saki-baki yang lain akan dibenarkan untuk menetap di kampung halaman mereka. Maka pada akhirnya, Tsali pun menyerah diri untuk dijatuhi hukuman mati demi kepentingan ahli-ahli puaknya.Walau bagaimanapun menurut dokumen-dokumen rasmi, sebahagian puak asli Cherokee dikatakan menyerang askar lalu melarikan diri. Oconaluftee (yang dikecualikan dari pembuangan) serta beberapa orang dari puak asli Cherokee menawarkan diri untuk mencari Tsali dan kumpulannya. Mereka beranggapan bahawa sesiapa sahaja yang memberikan kepada pihak autoriti akan dibenarkan untuk kekal di kampung halaman. Oleh kerana itu makanya Euchella, bekas jiran Tsali dan 60 orang pimpinannya keluar memburu kumpulan penyerang tersebut.Komander Amerika, iaitu Kolonel William S. Foster menulis kepada Jeneral Scott bahawa misi tersebut berjaya dan semua ahli puak asli Cherokee yang melarikan diri, kecuali Tsali, telah pun berjaya ditangkap. Selain itu, tiga orang yang didapati paling bersalah telah dijatuhi hukuman oleh puak mereka sendiri. William juga menyatakan kepercayaannya bahawa Tsali tidak bersalah lantas dia membubarkan kumpulan pencari tersebur. Walau bagaimanapun, pada keesokan hari, Euchella dan beberapa orang ahli puak asli Cherokee menangkap dan membunuh Tsali.Euchella dan orang-orang Cherokee yang membantu dalam usaha pencarian tersebut dibenarkan untuk kekal menetap di Carolina Utara. Mereka dikenali sebagai Kumpulan Cherokee Asli Timur. Di pihak Tsali, kisah keperwiraannya itu dijadikan sebagai tradisi lisan puak asli Cherokee dan pada tahun 1849, bentuk penceritaanya adalah seperti apa yang kita ketahui pada hari ini. Di zaman moden, kisah Tsali digambarkan menerusi sebuah persembahan drama yang bertajuk, Unto These Hills.

DIOLAH DAN DITERJEMAHKAN DARI:Wu Mingren. (10 Mac 2019). The Sacrifice of Tsali, The Cherokee Folk Hero Who Gave His Life For His People. Ancient Origins. https://www.ancient-origins.net/history-famous-people/tsali-0011599


FAQ Isu Semasa ICERD

1. Kenapa membantah cadangan ratifikasi ICERD dalam suku pertama 2019?

a) kerana ICERD bercanggah dengan perlembagaan
b) dibuat membelakangkan Sultan
c) dibuat tanpa rundingan awam
.

2. Kenapa perlu perkenan Sultan dan rundingan awam?

Kerana perkara yang bercanggah dengan perlembagaan itu menyentuh kuasa Sultan dan hak sebahagian besar lapisan rakyat.

Satu proses yang telus (transparent) dan melibatkan semua stakeholder (yang berkepentingan) sepatutnya dilaksanakan. (Transparency and due consultation). Jangan membelakangkan Sultan.
.

3. Bolehkah ratifikasi bercanggah dengan perlembagaan?

Tidak boleh. Kalau dilakukan juga kita harus mengambil tindakan di mahkamah untuk mengenepikannya.
.

4. Pernahkah Kerajaan melakukan sesuatu bertentangan perlembagaan ?

Pernah. Mahkamah telah beberapa kali mendapati sesetengah peruntukan undang2 atau perbuatan kerajaan melanggar perlembagaan.
.

5. Negara Arab pun dah ratifikasi? Tak da masalah pun?

Terpulang kepada keadaan tempatan. Kita di sini terlalu peka berkenaan isu sebegini yang selalu menjadi arus dan naratif perdana awam. Media memainkan isu ini sebagai isu utama dan menjadikannya sensitif untuk rakyat.

Contoh perbezaan nilai sensitif diakibatkan media: di sini media membawa naratif panggilan kepada sebahagian kaum sebagai pendatang adalah rasis. Di Amerika (sebelum trump terutamanya) media membawa naratif bahawa menjadi pendatang adalah satu yang membanggakan. Maka apabila Obama menjadi President mereka bangga mengaku mereka adalah pendatang.

Di kebanyakan negara Arab, naratif dari media berkenaan hak asasi manusia, adalah kebanyakaannya adalah terkawal.
.

6. Bolehkah ICERD diratifikasi dengan pengecualian/ reservation?

Setiap konvensyen dibolehkan membuat pengecualian/reservasi. Cuma setakat ini hanya Komas menyatakan bagaimana ia dikecualikan. Mengikut mereka Artikel 153 perlembagaan kita termasuk dalam takrifan pengecualian artikel 1.

Jawapan ini sebenarnya tidak jujur dengan tindak tanduk mereka. Di bawah artikel 1 tersebut, sekiranya ia dikecualikan ia bukan lagi dianggap diskriminasi kaum. Tetapi setiap laporan tahunan mereka yang lepas menyatakan mana2 sokongan kepada A153 merupakan satu insiden diskriminasi kaum.

Yang lain tidak menyatakan bagaimana mereka akan melakukan pengecualian/ reservasi. Pada pandangan saya pengecualian untuk malaysia adalah substantif termasuk takrifannya. Di bawah ICERD tidak boleh ada pengecualian yang tidak konsisten dengan tujuan ICERD dan boleh dibantah oleh negara lain. Maka Artikel 153 boleh menjadi cemuhan antarabangsa.
.

7. Bukankah menentang ICERD racist dan dianggap menentang diskriminasi kaum?

Tidak. Kita semestinya hendaklah berpegang kepada anti diskriminasi kaum. Ini termaktub di dalam perlembagaan. Sebagai warga Malaysia kita berpaksikan prinsip ini. Tiada pengecualian kecualilah yang dibenarkan di bawah perlembagaan.
.

8. Apakah diskriminasi yang dibenarkan?

Ramai yang tidak tahu umat Islam melayu juga mengalami diskriminasi di bawah perlembagaan. Misalnya undang2 shariah. Akibat undang2 shariah, sesuatu perbuatan itu salah atau tidak bergantung kepada agama/ kepercayaan seseorang.

Misalnya umat islam kalau tidak puasa melakukan satu kesalahan jenayah tetapi untuk bukan islam ianya tidak. Ini sebenarnya diskriminasi. Tetapi ini dibenarkan oleh perlembagaan. Ia merupakan kompromi perlembagaan kita yang mengambil kira tradisi, kehendak dan sejarah kita.

Artikel 153 juga sama. Ia merupakan satu kompromi perlembagaan mengambilkira hak dan sejarah tempatan termasuk di Sabah Sarawak.
.

9. Apakah tindakan seterusnya?

Satu rundingan atau perdebatan awam wajib dibuat sebelum ratifikasi dilakukan pada awal tahun hadapan. Yang paling penting perundingan dengan majlis raja2 mesti dimulakan dan perkenan mereka diperolehi.

Oleh kerana ICERD ini bercanggah dengan perlembagaan, mereka yang mahukan ia diratifikasi hendaklah mendapat “buy in” (penerimaan) dari semua stakeholder (yang berkepentingan) yang terlibat.

Tidak boleh “bulldoze”.

Kita ulang

Tidak boleh “bulldoze”.
.

10. Bagaimana saya boleh ikut serta tandatangan bantahan ratifikasi ICERD tersebut?

Boleh tandatangan bantahan ratifikasi tersebut di petisyen atas talian di sini:
>>https://chn.ge/2OKfHgU
>>https://chn.ge/2OKfHgU
>>https://chn.ge/2OKfHgU

Mohon juga ajak dan sebarkan kepada kawan-kawan yang lain.
.

Sekian.
Sekali lagi den mohon, Sebarkan.


Pemerintah-Pemerintah Palestine Selepas Herod Yang Agung

Pada Tahun 4 SM, Herod Yang Agung jatuh sakit. Dalam masa yang sama, terdapat dua orang guru Yahudi (mungkin Nabi) iaitu Judas dan Matthias telah bersama-sama murid mereka menurunkan simbol helang emas Rom dari Haikal Agung atau Haikal Herod kerana menyangka Herod Yang Agung telah mangkat dan mahu membersihkan Rumah Allah daripada berhala pagan Rom.

Atas tindakan mereka itu, Judas dan Matthias ditangkap dan dibawa ke Jericho, sebelum dibakar hidup-hidup pada malam hari. Dalam masa yang sama, berlakulah gerhana bulan yang Panjang. Gerhana yang berlaku pada 14 Mac itu menandakan akan berakhirnya pemerintahan kejam Herod dan akan lahirlah penyelamat bagi orang Yahudi di Jerusalem (mengikut kisah Israiliat).

Dalam masa yang sama, Herod Yang Agung didatangi oleh tiga orang Magi (Nabi Parsi) dari Timur yang datang kerana melihat tanda-tanda kelahiran seorang Rasul iaitu Nabi Isa a.s. Mereka berjumpa dengan Herod terlebih dahulu, sebelum berjumpa dengan Nabi Isa a.s. yang baru lahir di Bethlehem. Selepas berjumpa dengan Nabi Isa a.s., ibunya Maryam dan bapa angkatnya Yusuf si pembuat perabot (yang dikahwini oleh Maryam selepas kelahiran Nabi Isa, namun terdapat juga pendapat sarjana yahudi yang mengatakan Nabi Isa adalah anak Maryam dan Yusuf yang dikahwininya.

Maryam melanggar syarat sebagai biarawati kerana berkahwin, merujuk kepada peraturan yang ditetapkan oleh pendita agung), Magi tersebut terus berlalu ke Parsi tanpa mengadap semula ke Herod kerana tahu niat jahat Herod untuk membunuh Nabi Isa yang masih kecil itu. Herod berang dengan tindakan tiga orang Magi tersebut dan mengarahkan tenteranya membunuh kanak-kanak yang berusia dua tahun dan ke bawah. Namun, Allah s.w.t menyelamatkan mereka dengan perpindahan keluarga Nabi Isa ke Mesir.

Kesakitan Herod bertambah teruk. Sakit yang berlarutan di bahagian perut menyebabkan Herod mahu menikam perutnya sendiri dengan pisau, tetapi berjaya dihalang oleh anak saudaranya, Achiabus. Anak terakhir dalam jalur Hasmonean yang masih terselamat dari dibunuh, Antipater II yang telah dipenjarakan sebelum ini cuba berkomplot dengan penjaga penjara. Penjaga penjara tersebut bukan sahaja tidak mahu bersetongkol dengan Antipater II, malahan mengadu kepada Herod dan menyebabkan Herod yang sedang kesakitan itu mengarahkan Antipater II dibunuh tanpa bertangguh lagi.

Semasa Herod jatuh sakit, baginda meletakkan Herod Antipas sebagai penggantinya, menyebabkan anak-anak yang lebih tua (Herod Archelaus dan Herod Philip) tidak senang hati. Namun begitu, sebelum mangkat, Herod mengubah wasiatnya. Baginda membuat wasiat untuk membahagikan Kerajaan Judah kepada anak-anaknya. Raja Judah diberikan kepada Herod Archelaus yang akan memerintah Negara Judah sebagai Etnarch. Herod Antipas akan memerintah Galilee dan Perea sebagai Tetrarch. Herod Philip pula akan memerintah Gaulonitis, Trachonitis dan Paneas sebagai Tetrarch. Adik perempuannya, Salome dikurniakan wilayah Jarnnia, Ashdod dan Phasaelis.

Herod juga mengumpulkan seramai lebh kurang 3,000 orang Yahudi di Hyppodrome Jericho untuk dibunuh pada hari kemangkatannya, supaya orang Yahudi tidak bergembira semasa kemangkatannya, malahan akan berkabung dengan pemergiannya. Namun begitu, selepas kemangkatannya, Salome dan suaminya, Alexas melepaskan sahaja mereka semua. Herod mangkat di antara Tahun 4 SM – 1 SM dan disemadikan di Kubu Istana Herodium.

Kini, nasib kaum Yahudi diserahkan kepada Herod Archelaus. Pada awalnya, Herod Archelaus kelihatan baik dan sopan. Orang Yahudi berharap agar cukai yang tinggi dan pesalah-pesalah di zaman Herod dapat dilepaskan oleh Herod Archelaus.  Namun, Archelaus juga saling tidak tumpah seperti bapanya.

Orang-orang Yahudi menuntut pembelaan terhadap Judas dan Matthias yang dibakar hidup-hidup dengan menukarkan Pendita Agung (High Priest) dengan orang lain selain yang dilantik oleh Herod. Archelaus bersetuju untuk menukarkan Pendita Agung ini.

Semasa perayaan “passover” untuk memperingati Hari Pembebasan mereka daripada Mesir (dikejar oleh Firaun), ramai kaum Yahudi yang berada di Haikal Kedua untuk meraikannya serta melakukan ibadat korban dengan menyembelih banyak haiwan-haiwan ternakan. Archelaus bimbang dengan kebangkitan murid-murid Judas dan Matthias, telah mengarahkan satu battalion tenteranya ke Rumah Ibadat Yahudi itu dan menyembelih lebih kurang 3,000 orang Yahudi yang sedang menyambut perayaan mereka itu. Peristiwa sedih ini merupakan pembunuhan yang sangat-sangat tidak bermoral daripada raja mereka hanya untuk meredamkan pemberontakan di Jerusalem.

Herod Archelaus kemudiannya meninggalkan Palestin ke Rom untuk mendapatkan restu pemerintahannya daripada Caesar Augustus. Semasa pemergiannya, ibu Archelaus mangkat dan berlakulah pemberontakan di Jerusalem yang diketuai oleh Judas Si Penyamun, Simon Hamba Raja dan Athronges Sang Pengembala. Pemberontakan ini terjadi kerana penentangan orang-orang Yahudi terhadap Sabinus, Procurator Rom di Judae yang melakukan kekerasan kepada mereka.

Tentera-tentera Herod Archelaus tidak dapat bertahan menentang kekuatan pemberontak ini menyebabkan Gabenor Rom di Syria, Publius Quinctilius Varus (Varus) menghantarkan suatu ketumbukan tentera yang besar dari Syria untuk menghapuskan pemberontakan. Akhirnya, tentera Rom berjaya menghapuskan pemberontakan dan memusnahkan Kota Sepphoris dan Kota Emmaus, serta 2,000 orang pemberontak Yahudi disalib.

Caesar Augustus melantik Herod Archelaus sebagai ethnarch (bukan raja sepenuhnya) yang menguasai Judae dan Samaria, Galilee dan Perea diberikan kepada Herod Antipas sebagai Tetrarch, Herod Philip pula dilantik sebagai Tetrarch di Batanea, Trachonitis dan Auranitis. Adik Herod Yang Agung, Salome pula menjadi penguasa Wilayah Jarnnia, Ashdod dan Phasaelis.

Pelantikan ini memenuhi hajat terakhir Herod Yang Agung. Herod Archelaus kembali ke Judah dan memerintah dengan kejamnya. Baginda menukarkan Pendita Agung, Joazar dengan adiknya Eleazar atas tuduhan membantu pemberontakan. Archelaus membina semula istana yang lebih besar dan menyalurkan sebahagian air untuk mengairi  pepohonan kurma miliknya dan membina sebuah perkampungan yang dinamakan Archelais. Archelaus juga mengahwini bekas isteri abangnya yang mempunyai anak. Peraturan keagamaan Yahudi tidak membenarkan perkahwinan dengan bekas isteri adik-beradik jika mereka ada anak bersama.

Setelah sepuluh tahun memerintah, rakyat Judah dan Samaria sudah tidak tahan lagi dengan kekejaman yang dilakukan oleh Herod Archelaus. Rakyat Judah dan Samaria menghantar bantahan kepada Augustus kerana Herod Archelaus juga telah melanggar peraturan yang ditetapkan oleh Rom. Augustus berang dengan tindakan Archelaus dan menghantarkannya ke Vienna, di mana baginda hidup sehingga ke penghujung nyawanya.

Setelah Archelaus dibuang ke Vienna, wilayah Judah dimasukkan ke dalam Wilayah Syria dengan ditadbir oleh Senator yang bernama Cyrenius. Bersama-samanya, Coponius diarahkan menguruskan Judah. Namun begitu, Coponius mengenakan cukai yang tinggi kepada penduduk Judah. Judas dari Galilee, mengajak Sadduc, seorang penganut Pharisee untuk membentuk pasukan pelampau (zealot) bagi menentang kekejaman Rom.

Umumnya, terdapat tiga sekta keagamaan dalam agama Yahudi iaitu Pharisee, Sadducee dan Essene. Pharisee merupakan sekte yang paling utama dan berpengaruh. Mereka lebih kepada pelbagai upacara keagamaan dan percaya kepada perkara-perkara yang ghaib. Pharisee dikatakan korup dengan menunggang agama demi kekayaan dunia. Sadducee pula satu sekta agama yang tidak percaya kepada perkara-perkara ghaib dan terdapat unsur-unsur Rom dalam kepercayaannya.

Justeru itu, Sadducee ramai yang dilantik menjadi Sanhedrin (Majlis Para Pendita) kerana dekatnya mereka dengan Rom. Essene pula sekta yang mempunyai kepercayaan seperti Pharisee, tetapi mereka tidak membuat ibadah korban di Haikal kerana menentang korupsi yang dilakukan oleh Pendita-pendita Pharisee dan Sadducee.

Judas dari Galilee telah mewujudkan sekta keempat iaitu golongan pelampau (zealot). Golongan ini bertindak menentang pemerasan cukai daripada pihak Rom. Mereka bertindak memberontak terhadap Rom tanpa sebab yang nyata. Mereka menghalang orang Yahudi daripada mendaftar percukaian. Sesiapa yang mendaftar, rumah mereka akan dibakar dan ternakan mereka dicuri. Flavius Josephus tidak menyukai golongan ini dan menganggap mereka adalah punca peperangan antara Yahudi dan Rom pada zaman Titus Yang Agung.

Percukaian yang diperkenalkan oleh Cyrenius bersama-sama dengan Coponius telahpun dilaksanakan. Cyrenius juga melucutkan jawatan Pendita Agung Joazar dan melantik Ananus untuk menggantikan tempatnya. Selepas Cyrenius, Marcus Ambivius pula dilantik sebagai procurator di Judah dan diteruskan pula oleh Annius Rufus.

Dalam pada itu, orang-orang Yahudi semakin hanyut dengan kesesatan. Allah s.w.t. mengutuskan Nabi Zakaria a.s. kepada mereka dan baginda dilantik menjadi pendita di sebuah rumah ibadat. Ada pendapat yang mengatakan bahawa Nabi-nabi di zaman itu (Zakaria, Yahya dan Isa) mempelopori Sekta Essene dan menggunakan syariat Nabi Musa dan Nabi Sha’ya  (Isaiah) dalam keagamaan.

Pada Tahun 14 M, Caesar Augustus mangkat dan digantikan dengan Tiberius Nero sebagai Kaisar Rom yang ketiga. Valerius Gratus pula dilantik sebagai procurator Rom di Judah. Gratus melantik pula dan memecat tiga Pendita Agung (High Priest) sebelum melantik Joseph Caiaphas sebagai Pendita Agung. Caiaphas digemari oleh Rom disebabkan beliau lunak dengan dasar-dasar Rom. Pada Tahun 26 M, Pontius Pilate pula yang dilantik menjadi procurator Rom di Judah dan berlakulah peristiwa penangkapan dan penyaliban Nabi Isa a.s. di sana.

Herod Antipas, Tetrarch Galilee dan Perea.

Selepas kemangkatan Herod Yang Agung, Herod Antipas dilantik menjadi Tetrarch (Pemimpin Wilayah) di Galilee dan Perea. Herod Antipas adalah anakanda Herod Yang Agung yang paling muda dan masih hidup. Herod pada asalnya mahu menurunkan takhtanya kepada Herod Antipas. Namun, sejurus sebelum kemangkatannya, Herod Yang Agung meukar fikiran dan mengurniakan takhta kepada Herod Archelaus, memberikan Herod Antipas Wilayah Galilee yang terletak di Barat Laut Mati dan Utara Judah. Baginda juga dikurniakan Wilayah Perea yang terletak di Sebelah Timur Judah, bersempadanan dengan Wilayah Dekapolis, yang dijadikan sebahagian daripada Wiayah Rom.

Herod Antipas perlu memenangi hati Rom dan dalam masa yang sama baginda perlu membuatkan rakyatnya gembira. Oleh itu, Herod Antipas membina semula Kota Beth-Haran di Selatan Perea dan menamakannya sebagai Livias, sempena nama permasuri Augustus. Seterusnya, Herod Antipas membina semula Bandar Sepphoris yang musnah akibat pemberontakan dan memperbesarkan lagi bandar tersebut. Seterusnya, baginda mengubahsuai kubu pertahanan Machareus serta membina istananya di sana. Machareus menjadi kubu istana yang hebat di tangan Herod Antipas. Pada pemerintahan Tiberius Nero, Herod Antipas membina Kota Tiberias di pinggir Tasik Gennesaret di Galilee. Kota tersebut merupakan kota bercirikan Rom dan menjadi ibukota Negara Galilee.

Walaupun Herod Antipas telah membangunkan Galilee dan Perea dengan baik, baginda merupakan raja yang kejam dan suka bertindak melulu. Herod Antipas telah berkahwin dengan puteri kepada Raja Areta IV, Raja Arab Petra. Pada suatu hari, Herod Antipas telah belayar ke Rom dan bermalam di rumah abangnya, Herod Philip (II). Herod Antipas terjumpa dengan Herodias, isteri terakhir abangnya dan mereka jatuh cinta lalu merancang untuk berkahwin. Sekembali mereka daripada Rom, Herod Antipas menceraikan isterinya supaya dia boleh berkahwin dengan Herodias..

Herodias merupakan anak kepada Aristobulus IV dan cucu Herod Yang Agung. Beliau juga merupakan kakak kepada Raja Herod Agrippa. Perkahwinan ini ditentang oleh Nabi Yahya a.s. Nabi Yahya a.s. yang telah diangkat menjadi rasul telah berdakwah di Galilee. Pengikutnya semakin ramai dan mereka mengikuti syariat sebenar Nabi Musa a.s, Berita perkahwinan Herod Antipas dan Herodias mendapat tentangan daripada Nabi Yahya a.s. kerana Herodias merupakan anak saudara Herod Antipas.

Tambahan pula, suami Herodias masih hidup, walaupun telah bercerai. Agama mereka pada masa itu tidak membenarkan perkahwinan ini. Herod Antipas berang dengan tindakan Nabi Yahya a.s. menentangnya. Namun, baginda juga gusar dengan pengikut Nabi Yahya a.s. yang semakin berkembang di Galilee. Herod Antipas telah memenjarakan Nabi Yahya a.s. dan meneruskan perkahwinan mereka.

Salome, anak Herodias tertarik dengan ketampanan Nabi Yahya a.s. Dia cuba menggoda baginda di dalam penjara. Namun, Nabi Yahya a.s. tidak memandang pun kepada Salome. Salome menjadi berang dengan tindakan Nabi Yahya a.s. dan mahu menghukumnya. Semasa sambutan Hari Lahir Herod Antipas, dalam berpesta arak yang sangat memabukkan, Salome telah membuat tarian yang mengasyikkan sehingga menyebabkan Herod Antipas tidak dapat menahan berahi.

Baginda bersetuju untuk memberikan apa sahaja kehendak Salome, lantas Salome meminta kepala Nabi Yahya a.s. di dalam talam. Dalam keadaan mabuk dan didesak berkali-kali oleh Salome, akhirnya Herod Antipas mengarahkan kepala Nabi Yahya dipancung dan diletakkan di dalam talam. Maka berakhirlah riwayat Nabi Yahya a.s. sebagai Nabi yang soleh walaupun masih muda.

Setelah Nabi Yahya a.s. dibunuh, Nabi Zakaria a.s. juga menerima nasib yang sama kerana sebagai pendita, baginda juga menentang perkahwinan tersebut dan baginda turut dibunuh di rumah ibadatnya. Seterusnya, zaman dakwah Nabi Isa a.s. pun tiba. Nabi Isa a.s. juga dikenali sebagai Nazareth, tempat di mana Nabi Isa a.s. dibesarkan. Baginda berdakwah di Galilee dan pengikutnya semakin ramai.

Kemudian, baginda berdakwah ke Jerusalem bersama sahabat baginda yang dipanggil Hawariyyun dan menentang penyelewengan golongan Pharisee dan Sanhedrin di Haikal Kedua. Pendita Agung Caiaphas yang berang dengan tindakan Nabi Isa a.s. telah mengadu kepada Pontius Pilate bahawa Nabi Isa adalah golongan ekstrim yang perlu ditangkap dan dibicarakan. Kisah dibuat-buat oleh Sanhedrin mengatakan Nabi Isa a.s. adalah warisan Raja Daud a.s. dan ingin memberontak.

Nabi Isa a.s. pada awalnya tidak dapat ditangkap oleh pihak Sanhedrin. Namun begitu, baginda akhirmya berjaya diberkas setelah dikhianati oleh Judas Iskariot, seroang anak muridnya yang mengkhianatinya. Judas Iskariot memberitahu lokasi Nabi Isa a.s. kepada Sanhedrin. Sanhedrin dan Pendita Agung Caiaphas menghantar ke Pilate untuk hukuman mati kerana Sanhedrin tidak mempunyai autoriti menjatuhkan hukuman bunuh.

Setelah Pilate mengetahui bahawa Nabi Isa a.s. ialah penduduk Galilee, baginda diserahkan kepada Herod Antipas yang kebetulan turut berada di Jerusalem. Herod Antipas tidak mahu menjadikan penghakiman Nabi Isa a.s. sebagai liabiliti kepadanya kerana pengikut Nabi Isa a.s. yang ramai.

Tambahan pula, pengikut Nabi Yahya a.s. hampir-hampir memberontak selepas mengetahui kematian Nabi Yahya a.s. Herod Antipas menghantar semula Nabi Isa a.s. kepada Pilate dan akhirnya Pilate menjatuhkan hukuman dengan menyalib Nabi Isa a.s. setelah orang Yahudi yang dipengaruhi oleh Sanhedrin mahu Nabi Isa a.s. disalib dan bukannya penjenayah lain yang dicadangkan oleh Pontius Pilate.

Namun begitu, perancangan Allah s.w.t. melebihi segala-galanya. Semasa hukuman hendak dijatuhkan, Nabi Isa a.s. diselamatkan oleh Allah dan ditukarkan kepada Judas Iskariot yang mengkhianati Nabi Isa a.s. mengikut kepercayaan islam. Dalam kepercayaan agama kristian, penyaliban Nabi Isa a.s. adalah untuk membersihkan dosa kaum mereka. Kezaliman golongan Sanhedrin dan kaum Yahudi ini dibalas dengan peperangan yang sangat kejam antara Tentera Herod Antipas dan tentera Arab Petra, pimpinan Raja Aretas IV.

Pada Tahun 36 M, Raja Aretas IV yang berang dengan tindakan Herod Antipas menceraikan puterinya telah datang ke Galilee dengan tenteranya yang besar. Dalam peperangan tersebut, hampir semua ketenteraan dan pertahanan Herod Antipas dilumpuhkan. Kaisar Tiberias mengarahkan Vitellius, procurator Rom di Syria untuk membantu Herod Antipas, namun Kaisar Tiberias mangkat pada masa yang sama menyebabkan Vitellius dan tenteranya tidak membantu tentera Herod Antipas. Ketika kemusnahan besar di Galilee dan Perea, Allah menggerakkan hati Aretas IV untuk kembali ke Petra. Herod Antipas tidak dibunuh, tetapi nasibnya lebih malang daripada mati. Dia dihalau daripada tanahnya oleh Kaisar Caligula yang menaiki takhta Rom pada Tahun 39 M dan melantik Herod Agrippa I sebagai Raja di sana.

Herod Philip, Tetrarch di Gaulanitis, Trachonitis, Batanea dan Paneas

Wilayah yang diberikan kepada Herod Philip lebih kecil berbanding Herod Antipas ataupun Herod Archelaus. Namun begitu, kerajaannya lebih aman dan stabil berbanding kedua-dua kerajaan saudaranya. Kawasan yang dikurniakan kepada Herod Philip terletak di Timur Tasik Gennesaret. Kaisar Augustus mengurniakan Kawasan Auranitis kepadanya, selain daripada wilayah yang diwasiatkan kepadanya.

Wilayah lain dimasukkan ke dalam Wilayah Rom Syria yang dinamakan Dekapolis. Herod Philip juga merupakan seorang pemimpin yang mesra Rom. Baginda memperbesarkan Kota Panias dii Utara Tasik Gennesaret dan menamakannya sebagai Caesarea Phillipi sebagai menghargai Kekaisaran Rom. Baginda juga menaiktaraf Kota Bethsaida di Tasik Gennesaret dan menamakannya sebagai Kota Julias, memperingati nama anak Kaisar Augustus.

Herop Philip mengahwini anakanda Herodias, Salome tetapi tidak dikurniakan anak. Herod Philip mangkat pada Tahun 34 M dan dikebumikan dalam makam yang digalinya sendiri. Selepas kemangkatannya, wilayahnya diserap ke dalam Wilayah Rom Syria. Namun begitu, Herod Agrippa, anakanda Aristobulus IV dan Berenice (cucunda Herod Yang Agung) dinaikkan takhta di kawasan pemerintahan Herop Philip pada Tahun 37 M.

Rujukan:

Kisah Nabi Isa Dalam Al Quran Dan Hadits (2017), diambil daripada http://pemudaislamsatu.blogspot.com/2017/01/kisah-nabi-isa-dalam-al-quran-dan-hadits.html, dilayari pada 5 November 2018.

Kisah Nabi Yahya AS dalam Al-Qur’an Lengkap (2017), diambil daripada http://keponihya.blogspot.com/2017/10/kisah-nabi-yahya-as-dalam-al-quran.html, dilayari pada 5 November 2018.

Josephus, F. (Kemaskini 2017), Antiquities of The Jews, Translated by William Whiston, Project Gutenberg (kemaskini terakhir pada 9 Ogos 2017), Utah, Project Gutenberg Literary Archive Foundation

http://www.jewishencyclopedia.com, The unedited full-text of the 1906 Jewish Encyclopedia, dilayari pada 5 November 2018.

Josephus, F. (Terjemahan Matt Curtin, Kemaskini 1998), The Jews Fight A Great Battle With Sabinus’s Soldiers, And A Great Destruction Is Made At Jerusalem, dalam makalah War of Jews, Book II, Chapter 3.